Kampung Tengah bakal miliki jeti

SIMANGGANG: Ahli Dewan Undangan Negeri (ADUN) Lingga, Simoi Peri telah bersetuju untuk membina sebuah jeti kayu tebelian dan pembinaan lorong simen di Kampung Tengah di sini.

Persetujuan itu diumumkan oleh beliau ketika melakukan lawatan ke Kampung Tengah bagi memantau tahap kemudahan penduduk termasuk nelayan yang berada di penempatan tersebut pagi semalam.

“Nelayan di sini telah memohon perhatian saya untuk membantu mereka membina kemudahan jeti kayu tebelian bagi memudahkan mereka turun ke sungai untuk tujuan aktiviti tangkapan ikan dan sebagainya di situ.

“Setelah memantau kawasan tebingan sungai di perkampungan berkenaan, saya bersetuju untuk membina jeti kayu di situ agar para nelayan dapat bergerak dengan selesa untuk mencari rezeki di sungai itu nanti,” kata beliau.

Bagaimanapun, kos pembinaan dan panjang jeti tersebut kata Simoi akan ditentukan kelak menerusi satu mesyuarat yang bakal diadakan dalam masa terdekat termasuk kos serta panjang jalan simen di perkampungan tersebut kelak.

“Saya akan bertindak menyediakan bahan binaan bagi tujuan pembinaan jeti kayu tebelin dan lorong simen di Kampung Tengah di sini sekiranya selesai mesyuarat berhubung projek itu nanti,” kata beliau.

Simoi juga berharap agar penduduk terus memberi kerjasama terhadap agensi perlaksana dan kontraktor berkaitan sekiranya kedua-dua projek berkenaan mula dilaksanakan di perkampungan mereka nanti.

“Paling penting sekali ialah penduduk haruslah bersabar dan melaporkan kepada saya jika berlaku kekurangan kemudahan di dalam penempatan mereka ini dari semasa ke semasa,” kata beliau.

Ketibaan Simoi ke Kampung Tengah berkenaan juga turut diiringi oleh Ahli Parti Pesaka Bumiputera Bersatu (PBB), Ketua Masyarakat dan penduduk setempat.

Oleh Valentine Ngumbang

See author's posts


Pelajar ke IPG digalak ambil kursus Bahasa Iban sebagai subjek utama

KUCHING: Pelajar yang ingin memasuki Institut Pendidikan Guru (IPG) terutama pelajar berbangsa Iban digalakkan untuk mengambil kursus Bahasa Iban sebagai mata pelajaran utama.

Menteri di Jabatan Perdana Premier Sarawak, Datuk John Sikie Tayai berkata, hal ini adalah bagi memastikan setelah tamat pengajian nanti, mereka yang lulus kursus Bahasa Iban ini dapat mengajar bahasa itu di sekolah-sekolah.

“Tetapi masalahnya sekarang ini tidak ramai yang berminat untuk mengambil Bahasa Iban. Mereka sepatutnya berbangga dengan bahasa ibunda mereka.

“Sebab itu saya menggalakkan pelajar berbangsa Iban yang melanjutkan pengajian mereka ke IPG tidak kira lelaki atau perempuan mengambil jurusan Bahasa Iban sebagai mata pelajaran utama.

“Bahasa Iban memang sudah lama diajar di sekolah rendah dan menengah di luar bandar, namun mata pelajaran itu tidak diajar di kawasan bandar seperti di sekolah St. Thomas atau St. Joseph di Kuching,” katanya setelah merasmikan Bengkel Ngelatika Jaku Iban dalam Komunikesyen di sebuah hotel di sini, hari ini.

Oleh NICKELYSON LAKUN

See author's posts


Abang Jo terima kunjungan Persatuan Jatti Miriek Miri

KUCHING: Ketua Menteri Datuk Patinggi Abang Johari Tun Openg menerima kunjungan hormat daripada Persatuan Jatti Miriek Miri yang diketuai oleh Presidennya, Datuk Abdillah Abdul Rahim (keempat dari kiri gambar) beserta rombongannya bertempat di Wisma Bapa Malaysia pagi, semalam.

Terdahulu, Presidennya, Datuk Abdillah menyampaikan buku yang telah dihasilkan oleh persatuan berkenaan bertajuk ‘BUP IDDEH ITAI’ yang merupakan Daftar Kata Bahasa Miriek telah berjaya disiapkan dalam masa selama tiga tahun yang lepas.

Kunjungan hormat berkenaan juga membincangkan aktiviti- aktiviti yang telah dijalankan oleh persatuan berkenaan dan beberapa perkara lain yang berkaitan.

Turut serta dalam rombongan berkenaan adalah Naib Presiden persatuan iaitu Rosiah Ali (keenam dari kanan gambar) dan ahli jawatankuasa persatuan tersebut.

See author's posts


Ahli Parlimen Igan raih undi popular paling tinggi GPS

KUCHING: Gabungan Parti Sarawak (GPS) memperoleh 56.1 peratus undi popular, manakala pembangkang 43.9 peratus pada Pilihan Raya Umum ke-15 (PRU-15) yang berakhir Sabtu lalu.

Di kalangan empat parti komponen GPS pula, lima calon – semuanya mewakili Parti Pesaka Bumiputera Bersatu (PBB) muncul sebagai calon yang memperoleh undi popular paling tinggi.

Sumber memberitahu, paling tinggi undi popular ialah Ahli Parlimen Igan, Ahmad Johnie Zawawi yang memperoleh 93.2 peratus, diikuti Yusuf Abdul Wahab (Tanjung Manis) 86.5 peratus, Dato Sri Nancy Shukri (Santubong) 84.4 peratus, Rodiyah Sapiee (Batang Sadong) 83.3 peratus dan Dato Sri Fadillah Yusof (Petra Jaya) 79.2 peratus.

Mengikut formula undi popular, ia dikira berdasarkan jumlah keluar mengundi dan peratusan yang mengundi calon.

Contohnya, Parlimen Igan, jumlah keluar mengundi ialah 16,986 orang dan 93.2 peratus daripadanya mengundi calon GPS. Begitu juga kiraan undi bagi kawasan lain, kerana undi popular bukan mengambil kira majoriti undi diperoleh.

Pada PRU-15 Sabtu lalu, Ahmad Johnie yang mengekal kerusi Parlimen Igan bagi penggal kedua menewaskan calon Pakatan Harapan (PH) dari Parti Amanah Negara (AMANAH), Andri Zulkarnaen Hamden dengan majoriti 14,662 undi. Andri hilang wang pertaruhan.

Yusuf pula menewaskan calon PH-AMANAH, Zainab Suhaili di Tanjung Manis dengan majoriti 13,908 undi, manakala Nancy menewaskan dua calon lain dengan majoriti 36,681 undi. Dua calon yang tewas ialah dari PH-AMANAH, Mohamad Zen Peli dan calon Bebas, Affendi Jeman.

Rodiyah, calon muka bahaharu GPS menang bergaya dengan majoriti 14,893 undi menewaskan Setiausaha Kerja AMANAH Sarawak, Lahaji Lahiya mewakili gabungan PH.

Fadillah pula memenangi kerusi Parlimen Petra Jaya dengan majoriti 41,363 undi, menewaskan calon Parti Keadilan Rakyat (PKR) dari PH, Sopian Julaihi dan Presiden Parti Sedar Rakyat Sarawak (SEDAR), Othman Abdillah.

See author's posts


PM berbuka puasa bersama Ahli Dewan Rakyat, Dewan Negara

PERDANA Menteri Datuk Seri Ismail Sabri Yaakob beramah mesra dengan Ahli Dewan Negara Senator Datuk Ras Adiba Radzi semasa Majlis Berbuka Puasa bersama Ahli Dewan Rakyat dan Dewan Negara di Seri Perdana semalam.• Foto BERNAMA

PUTRAJAYA: Perdana Menteri Datuk Seri Ismail Sabri Yaakob hari ini berbuka puasa bersama Ahli Dewan Rakyat dan Dewan Negara di Seri Perdana di sini.

Majlis yang dihadiri kira-kira 300 tetamu itu turut disertai Yang Dipertua Dewan Rakyat Tan Sri Azhar Azizan Harun, Yang Dipertua Dewan Negara Tan Sri Rais Yatim dan Ketua Pembangkang Datuk Seri Anwar Ibrahim.

Selain Menteri-Menteri Kabinet dan Ahli Parlimen kerajaan, turut hadir Ahli Parlimen pembangkang seperti Lim Kit Siang, Anthony Loke Siew Fook, Mohamad Sabu dan Teresa Kok.

Turut hadir Pengerusi Pertubuhan Berita Nasional Malaysia (Bernama) Senator Datuk Ras Adiba Radzi.

Sebahagian besar tetamu yang hadir sebelum itu menghadiri taklimat Rang Undang-Undang Perlembagaan (Pindaan) (No. 3) 2022 di Puspanitapuri, Presint 10 berhampiran Seri Perdana.

Majlis itu turut diserikan dengan kehadiran 31 anak yatim dari Rumah Anak Yatim Raudhatul Al-Faeez, Gombak Selangor dan Ismail Sabri meluangkan masa beramah mesra dengan mereka.

Beliau kemudian menunaikan solat maghrib, isyak dan tarawih secara berjemaah. Seri Perdana, yang dibina pada 1997, merupakan kediaman rasmi Perdana Menteri.

– Bernama

See author's posts


5,355 individu pulang ke tanah air

KUALA LUMPUR: Seramai 5,355 individu telah pulang ke tanah air sejak 24 Julai hingga semalam melalui pintu masuk sempadan antarabangsa dan kesemua mereka ditempatkan di 21 hotel dan lima Institut Latihan Awam (ILA) di Kuala Lumpur, Negeri Sembilan, Pulau Pinang, Kelantan, Sarawak, Selangor, Perak dan Johor bagi menjalani proses kuarantin wajib.

Menteri Kanan (Kluster Keselamatan) Datuk Seri Ismail Sabri Yaakob berkata daripada jumlah itu, 13 individu telah dihantar ke hospital untuk rawatan.

“Mereka telah pulang dari 28 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, UAE, Jepun, Turki, Korea Selatan, Iran, Nepal, Bangladesh, Taiwan, China, United Kingdom, Belanda, Papua New Guinea, Mesir, Sepanyol, Perancis dan Australia,” katanya dalam kenyataan mengenai perkembangan Perintah Kawalan Pergerakan Pemulihan (PKPP), semalam.

Menurut beliau, Polis Diraja Malaysia (PDRM) telah melakukan 1,969 pemeriksaan terhadap mereka yang sedang menjalani kuarantin wajib 14 hari di kediaman masing-masing semalam serta mengambil tindakan terhadap lima individu kerana gagal mematuhi Prosedur Operasi Standard (SOP).

Mengenai Task Force Operasi Pematuhan, Ismail Sabri berkata PDRM telah membuat 64,656 pemeriksaan semalam bagi memantau dan menguat kuasa pematuhan SOP PKPP dan turut menahan 127 individu atas kesalahan ingkar PKPP melibatkan lapan orang direman dan 119 lagi dikompaun.

Sementara itu, Ismail Sabri yang juga Menteri Pertahanan berkata PDRM telah membuat 63 sekatan jalan raya menerusi Operasi Benteng bagi mengekang kemasukan pendatang tanpa izin dan seorang individu ditahan kerana kesalahan imigresen.

Bagi operasi sanitasi awam pula, beliau berkata sembilan operasi meliputi enam zon termasuk satu zon kuning telah diadakan semalam iaitu di Kedah, Melaka, Pahang dan Sabah.

Menurut kenyataan itu lagi, Lembaga Pembangunan Industri Pembinaan Malaysia (CIDB) membuat pemeriksaan di 38 tapak binaan seluruh negara dan daripada jumlah tersebut, 34 tapak binaan didapati patuh SOP, sebuah tapak tidak patuh SOP dan diberikan nasihat serta tiga lagi tapak binaan tidak beroperasi.

Dalam pada itu, Ismail Sabri berkata penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan ke atas 12 jenis bekalan barangan di 727 premis perniagaan termasuk peruncit (533), pemborong (165) dan pengilang (29) semalam.

Secara keseluruhan, beliau berkata bekalan barangan keperluan mencukupi dan mampu menampung keperluan dalam negara yang berterusan serta mudah diperoleh. — Bernama

See author's posts


Sesiapa sahaja boleh mohon jadi pelajar OUM termasuk banduan

PETALING JAYA: Open University Malaysia (OUM) sentiasa memberi peluang kepada sesiapa sahaja untuk memohon dan menyambung pengajian di universiti itu tanpa mengira latar belakang termasuk banduan.

Naib Canselornya Prof Dr Ahmad Izanee Awang berkata, OUM menerima sesiapa sahaja asalkan individu terbabit memiliki kesungguhan dalam menimba ilmu ke tahap yang lebih tinggi selain bertekad untuk berubah menjadi insan lebih baik.

“Moto OUM ialah Universiti Digital untuk Semua. Semua ini tidak kiralah apa latar belakang pelajar, di mana mereka berada, apakah pekerjaan mereka, asalkan ingin menuntut ilmu dan mahu berjaya kami akan menerima mereka sebagai pelajar termasuklah penghuni penjara.

“Pada masa ini, kelayakan akademik juga amat penting dalam menentukan kerjaya masing-masing. Dengan berbekalkan kelayakan akademik, peluang untuk mendapatkan kerjaya yang lebih baik akan menjadi lebih cerah,” katanya kepada Bernama baru-baru ini.

Beliau berkata pihaknya amat berbesar hati dalam membantu dan memberi peluang serta akses pendidikan kepada golongan banduan yang ingin menyambung pelajaran mereka di universiti berkenaan.

Sementara itu, Ahmad Izanee berkata, keterbukaan OUM untuk menerima banduan sebagai penuntut universiti itu bukan sahaja memberi manfaat dan harapan baharu kepada banduan tetapi turut memberi imej baik kepada Jabatan Penjara Malaysia sebagai institusi kerajaan prihatin.

Beliau berkata ia juga selari dengan tema sambutan Hari Penjara pada tahun ini iaitu “Reformasi Ke Arah Pusat Pembangunan Peradaban Budaya Kemanusiaan”.

“Kemahiran dan pendidikan juga mampu mengurangkan stigma masyarakat terhadap banduan seterusnya memberi peluang kedua kepada mereka untuk diterima semula dalam komuniti apabila dibebaskan kelak,” katanya.

Mengenai peluang kerjaya kepada banduan yang mengikuti pengajian di universiti berkenaan, Ahmad Izanee berkata pihak universiti sememangnya ingin memainkan peranan dalam usaha memberikan peluang kedua kepada golongan itu terutama dalam kalangan alumni sendiri.

“Untuk merealisasikan hasrat ini, banyak faktor dan ketetapan perlu dipatuhi dan jika segala faktor dan ketetapan dapat dipenuhi, kami berharap ia akan menjadi kenyataan. Jika mereka memenuhi syarat yang ditetapkan, OUM akan menilai permohonan mereka sama seperti calon pekerja yang lain,” katanya.

Selain itu, beliau turut menjelaskan OUM bukan satu-satunya universiti yang menawarkan pengajian kepada banduan kerana terdapat beberapa institut pengajian tinggi lain turut berbuat demikian, namun OUM adalah pelopor.

“Kebanyakan banduan memilih OUM sebagai universiti pilihan, mungkin kerana kaedah pembelajaran secara dalam talian yang lebih fleksibel dan sesuai dengan keadaan mereka yang terikat dengan peraturan penjara,” katanya. – Bernama

See author's posts


Tanjung Manis adalah ‘permata’ Lembah Rajang

TANJUNG MANIS: Tanjung Manis ini umpama ‘permata’ yang amat berharga dengan identiti dan potensinya sebagai pemangkin pembangunan di Lembah Rajang.

Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh berkata, ia juga umpama Pelabuhan  Klang di Lembah Klang atau Kuala Lumpur.

“Ia merupakan aset yang sangat berharga bukan sahaja untuk warga Lembah Rajang malah untuk Wilayah Tengah Sarawak,” ketika berucap pada majlis perasmian Pusat Pentadbiran Sarawak Daerah Tanjung Manis, sebentar tadi.

Perasmian itu dilakukan Premier Sarawak, Datuk Patinggi Tan Sri Abang Johari Tun Openg.

Len Talif berkata, kelebihan Tanjung Manis berpaksikan kepada lokasinya yang strategik sebagai sebuah pelabuhan laut dalam.

Ia sudah beroperasi lebih 100 tahun lalu sebagai tempat persinggahan kapal-kapal besar dari luar negara untuk aktiviti eksport produk dan barangan perkayuan dari lembah Rajang ke luar negara serta destinasi lain.

Beliau berkata, pembangunan Tanjung Manis adalah cetusan idea Yang Di-Pertua Negeri, Tun Pehin Sri Abdul Taib Mahmud apabila menyandang jawatan Ketua Menteri sebelum ini.

Katanya, Tun Pehin Sri Abdul Taib mengarah Perbadanan Kemajuan Perusahaan Kayu Sarawak (PUSAKA) untuk membuat kajian ‘Pelan Induk Pembangunan Perindustrian Perkayuan Lembah Rajang’ pada 1984.

Berikutan itu,  PUSAKA melantik syarikat perundingan, H.A. Simons Juru Runding dari Kanada untuk membuat kajian itu.

Kemudian ia disusuli majlis pecah tanah Zon Perindustrian Tanjung Manis pada 11 Mac 1990 oleh Ketua Menteri ketika itu.

“Namun, sebelum majlis pecah tanah itu diadakan, perancangan awal pembangunan Tanjung Manis telah dilaksanakan oleh Menteri Pembangunan Perindustrian, yang dilantik pada 1987.

“Beliau tidak lain dan tidak bukan ialah Premier kita Abang Jo, sebelum projek ini diserahkan kepada PUSAKA untuk membangunkannya pada 1990.

“Ini bermakna, penglibatan Premier kita dalam membangunkan Tanjung Manis ini bukannya hanya bermula setelah beliau memimpin Sarawak.

“Setelah perancangan pecah tanah ini dari kawasan hutan bakau untuk dibangunkan dengan kelengkapan infrastrukutur asas seperti jalan raya, bekalan air dan elektrik, klinik, sekolah, lapangan terbang, pelabuhan dan liputan internet,” katanya.

Len Talif berkata limpahan daripada pembangunan yang berlaku di Tanjung Manis ini dapat dirasai penduduk kampung dan bandar di Lembah Rajang keseluruhannya termasuk di Pulau Bruit, Sarikei dan kawasan sekitarnya.

Dalam pada itu, katanya, Pusat Pentadbiran Kerajaan di Tanbjung Manis setinggi 16 tingkat itu akan menempatkan kemudahan perbankan, perkhidmatan pos laju, kafeteria awam serta galeri, bilik-bilik mesyuarat bagi menyediakan ekosistem yang lengkap untuk semua penghuni pejabat agensi kerajaan dan swasta yang bakal menghuni di menara itu.

“Tingkat 12 Menara ini akan menempatkan Pusat Data sebagai penyediaan prasarana internet bagi menampung keperluan Digital Ekonomi oleh pelabur dan industri di T-MEGA.

“Ini merupakan prasarana tambahan di Tanjung Manis bagi membolehkan “Internet Of Things (IOT) ” digunakan oleh industri di T-MEGA ke arah industri 4.0 nanti.

“Justeru dengan beroperasi pusat pentadbiran pada tahun akan datang, ia akan menjadi pemudahcara kepada semua penyampaian perkhidmatan kepada rakyat kini boleh dilaksanakan dibawah satu bumbung atau Pusat Sehenti,” katanya.

Katanya, kemudahan itu sudah tentu akan menambahbaik lagi sistem penyampaian perkhidmatan kepada pemegang taruh dan rakyat di kawasan ini.

Oleh EARL ANEK

See author's posts


Denmark mansuh syarat ujian bahasa Denmark sebagai keperluan untuk jadi jururawat

COPENHAGEN: Denmark bakal memansuhkan syarat ujian bahasa Denmark untuk jururawat dari atau dilatih di negara Kesatuan Eropah dan bukan EU untuk bekerja di negara itu.

Menurut kenyataan Pihak Berkuasa Keselamatan Pesakit Denmark (DPSA),  perubahan syarat peraturan itu terpakai kepada permohonan yang telah diterima oleh badan kerajaan itu serta kepada bakal pemohon yang ingin mendapatkan kelulusan bekerja di Denmark, lapor Agensi Anadolu.

Namun, jururawat dari negara bukan EU akan menjalani tempoh percubaan selama enam bulan sebelum menerima kelulusan akhir.

“Apabila pendidikan anda dianggap memenuhi keperluan pihak kami, anda mesti melengkapkan tempoh percubaan selama enam bulan, selepas itu anda boleh mendapatkan kebenaran Denmark,” menurut kenyataan itu.

Sepanjang tempoh percubaan, jururawat akan bekerja sepenuh masa selama enam bulan dan pihak pengurusan hospital akan menilai kemahiran komunikasi dan kecekapan yang dimiliki.

“Adalah menjadi tanggungjawab majikan untuk memastikan bahawa profesional kesihatan yang bekerja mempunyai kemahiran berbahasa Denmark yang mencukupi,” menurut DPSA.

Peraturan itu turut terpakai untuk pelantikan percubaan.

Oleh itu, kemahiran berbahasa Denmark masih diperlukan untuk mendapatkan kelulusan dan bekerja sebagai jururawat dalam perkhidmatan kesihatan Denmark, walaupun bukan lagi menjadi syarat wajib untuk lulus ujian bahasa itu. – Bernama-Agensi Anadolu

See author's posts


Cherpan: MANDI DARAH

Tusun Kedua

LABAN seduai tu jadi mali, kami bepinta awakka menua kami ditu enda kudi enda bebali. Buai kesaika utai ti tau nyadi penekul nyadi penanggul awakka pengawa kami tu jurus nadai utai ngachau, nadai utai ngeregau, awakka seduai tu gayu guru, gerai nyamai, chelap lindap, beranak betelesak lalu lantang senang  nguan menua,” ku biau Aki Jang ti sengaja ngasuh biau iya pandak laban agi mayuh peringkat pengawa udah nya.

Sepenyempat biau Aki Jang tembu, dinga tak rangau-rangau nyawa orang nyapa ari dalam babas besenentang enggau palan alai sida ke miring enggau bebiau tadi. Bala ke lama udah betatam ba pendai dia udu tekenyit ninga sapa orang nya. Nyadi ku leka kangau orang nya.

“Oh, nama pengawa, nama kereja kita, ke berami baka tu pagi tu? Nya ga munyi tabuh enggau leka biau kita ke miring. Kita begempuru begelumu enggau pekayan enggau ngepan bebala mayuh enggau indu enggau nembiak. Nya alai kita nyau betatam ba pendai enggau pengkalan kita ditu. Nya alai nama pengawa enggau kereja kita baka nya?” tu tanya orang nya.

Ninga munyi nya, tuai pemela adat ke udah bebiau tadi lalu nyaut.

“Oh, badu enda rami mih kami tu laban kami tu besai pengawa, besai kereja di baruh hari tu. Nyadi tu mela Johnny seduai Jane tu ke jadi mali salah tipak salah serak. Nya alai kami tu  nyapat seduai tu di ai lalu bepinta awakka menua enda kudi enda bebali”

ADAT PELASI MENUA

“Oh, enti baka nya kereja kita, kati lita udah besedia enggau rengka dikena ngisi Adat Pelasi Menua?” ku orang nya terus nanya.

“Oh kati ku adat Pelasi Menua nya dih?” ku Aki Jang.

“Oh kati kita bisi sumpit tapang dikena ngerejang lubang kilat?”

“Sumpit tapang bisi kami mai,” ku Aki Jang.

“Kati kita bisi pedang panjang dikena ngerandang remang berarat?” ku tanya orang nya.

“Pedang panjang pan bisi mih kami mai laban kami endang ngadang,” ku aki Jang.

“Bah kati bisi beliung lajung kita, dikena mumpung urat lensat?” ku orang nya.

“Nya pan bisi mih kami mai,” ku Aki Jang.

“Bah kati ku pua kumbu rayung dih bisi? Nya dikena nudung tekuyung dalam ungkap?” ku tampung orang nya.

“Pua kumbu rayung pan bisi mih kami mai,” ku Aki Jang.

“Bah kati kita bisi mai kain kebat dikena miau muahari sarat bebuat?”

“Nya pan bisi mih kami mai.”

“Kati kita bisi mai pinggai besai alai kaki betakat?”

“Pinggai besai pan bisi ga kami mai,” ku Aki Jang.

“Siti agi perengka. Kati kita bisi nyendia mai tanggui seraung dikena betudung ngambika enda ditata ujan ngerunung labuh berembat?”

“Tanggui seraung pan kami bisi dikena betudung ngambika enda ditata ujan ngerunung labuh berembat,” ku saut Aki Jang.

“Bah kati ku kelam, bisi kita?”

“Kelam pan bisi mih kami mai,” ku indu ke mai pinggai. “Tu iya dih” ku iya ke lalu nikam nya ke ai.

“Bah rangki dih?”

“Rangki pan bisi mih laban nya dikena kami nasih ai ngambika enda beriap.” Iya pan lalu nikauka nya ke ai.

BETAMPUNG…

Oleh JANTAN UMBAT

See author's posts


Tentuka chara ngatur media bejalai lanchar

SIBU: Dikena nentuka chara ngatur media bejalai lanchar maya nyambut Hari Malaysia 2020, pengawa meri penerang media udah diatur ba Palan Media, Ringkat 2, Stadium Betutup kena Hari Dua ke udah.

Penerang ke baka nya dikenataika Direktor Opis Media enggau Komunikasyen Korporat Opis Pemadah (JAPEN) Malaysia Putrajaya, Dr Amerjit Singh A/L S.Bhag Singh, Pemesai Pengatur Pengawa Unit Komunikasyen Sivil Sarawak (UKAS), Samuel Simon enggau Penulung Direktor Opis Media enggau Komunikasyen Korporat JAPEN Putrajaya, Mohd Dzikrullah Junus.

Pengudah bala pengari media mendingka penerang sida iya dibai nemuai ngelawa endur nyambut Hari Malaysia 2020 dikena nentu sereta nemu endur baka ke udah ditetapka ngagai genap ijinsi media ke deka ngulihka penerang maya malam nya.

See author's posts


Benarkan 17 penumpang setiap penerbangan

AMERIKA SYARIKAT: Jumlah pengembara dalam negara di Amerika
Syarikat (AS) jatuh ke paras yang sangat rendah dalam masa berdekad lamanya.

AFP melaporkan pada Sabtu, secara purata hanya 17 orang berada dalam sesebuah
pesawat untuk perjalanan dalam negara.

Jumlah mereka yang melepasi pemeriksaan keselamatan di lapangan terbang juga
jatuh 93 peratus berbanding tempoh setahun sebelum ini.

Susulan itu, syarikat penerbangan utama termasuk United Airlines terpaksa
mengurangkan jadual penerbangan dan meningkatkan langkah keselamatan bagi
melindungi penumpang dan pekerja daripada wabak Covid-19.

Ini termasuk membekalkan topeng muka kepada pekerja dan
kakitangan lapangan terbang dan pesawat, serta penumpang.

United Airlines juga akan meningkatkan pembersihan kabin pesawat.

Syarikat penerbangan itu dijangka mengurangkan pekerja di
peringkat pengurusan dan pentadbiran sebanyak 30 peratus pada Oktober apabila
dana bantuan kerajaan habis digunakan.-AFP

See author's posts


PRU-15: Polis terima 48 laporan

KUCHING: Pihak Polis Diraja Malaysia (PDRM) menerima 48 laporan berkaitan aduan kesalahan Pilihan Raya Umum ke-15 (PRU-15) selepas hari penamaan calon sehingga semalam di seluruh negeri termasuk 10 di bandar raya ini.

Pesuruhjaya Polis Sarawak, Datuk Mohd Azman Ahmad Sapri, berkata daripada jumlah itu, 18 kertas siasatan telah dibuka.

“Kesalahan dalam siasatan adalah mengenai pencerobohan, khianat seperti mencabut dan membakar bendera.

“Namun tiada kesalahan yang jelas memberi ancaman kepada keselamatan awam dan kesemuanya dalam keadaan yang terkawal,” katanya ketika ditemui pemberita selepas membuat tinjauan proses pengundian awal disini hari ini.

Mohd Azman berkata , pihak polis telah membuat persediaan rapi bagi menghadapi PRU-15 kali ini.

Katanya, ia bagi memastikan keselamatan dan kententeraman awam terpelihara serta memberi jaminan bahawa proses PRU-15 kali ini berjalan dengan lancar dan selamat.

“Jumlah petugas PDRM yang bertugas hari ini adalah 3,417 anggota atau 34.77 peratus daripada kekuatan PDRM Sarawak.

“Pegawai kanan dan pegawai pangkat rendah ini bertugas sebagai pegawai pemantau pilihan raya dan juga menjaga 55 pusat mengundi awal dan menjaga 103 saluran mengundi awal di seluruh Sarawak,” katanya.

Beliau menasihati semua calon dan parti politik yang sedang berkempen supaya mematuhi undang-undang dan prosedur operasi standard (SOP) ditetapkan oleh Suruhanjaya Pilihan Raya (SPR) bagi memastikan proses pilihan raya berjalan lancar dan selamat.

Oleh SHAHRUL QAIZAT

See author's posts


Lahir lebih ramai jaguh sukan

ADI SAFARMAN

AHLI Dewan Undangan
Negeri (ADUN) Machan, Allan Siden Gramong mengimpikan lebih ramai lagi golongan
belia di Daerah Kanowit berjaya di dalam bidang sukan hingga peringkat lebih
tinggi.

Menurut beliau, belia di
kawasan Kanowit itu kini melahirkan ramai jaguh atlet dan menyumbang nama pada
beberapa sukan besar sebelum ini.

“Belia Kanowit
banyak menyumbangkan nama dan mewakili Sarawak seperti dalam acara sukan
memanah pada Sukan Malaysia (SUKMA) di Perak, mewakili pasukan bola sepak
peringkat negeri Sarawak dan banyak lagi.

“Momentum seperti
ini harus diteruskan dan saya akan sedaya upaya memberi sokongan moral dan
apa-apa bantuan kepada belia kita agar, belia kita tidak akan ketinggalan serta
menaikkan nama belia Kanowit ke peringkat yang lebih tinggi” katanya
semasa berucap pada Program Belia Bersama ADUN Machan dekat sini semalam.

Allan berkata, setiap
belia terutamanya kepada golongan pelajar sekolah diseru untuk mengambil
peluang melibatkan diri dalam aktiviti sukan sekolah amnya, bagi menonjolkan
bakat masing-masing dalam bidang sukan yang diceburi.

“Ambil peluang ini
sebagai batu loncatan untuk mengasah bakat anda, agar pihak sekolah mampu
melatih anda untuk menjadi atlet yang berkebolehan bagi mewakili sekolah, daerah
ataupun negara satu masa kelak seperti atlet lain yang membanggakan nama negara,”
katanya.

Jelas Allan, beliau
yakin dan percaya satu hari nanti Kanowit juga akan melahirkan ramai atlit yang
berjaya diperingkat sukan yang berprestij tinggi seperti SUKMA, Sukan SEA,
Sukan Olimpik dan sebagainya.

“Saya berharap
pihak berkenaan dan juga ibu bapa bersedia untuk bersama-sama menjadikan daerah
Kanowit ini sebagai salah sebuah daerah yang akan membekalkan negara kita
dengan atlit-atlit yang cemerlang di pelbagai peringkat,” ujarnya.

Turut hadir, Ketua
Pemuda N.50 Machan, Brendan Ullok, Presiden Ahli Jawatankuasa Kelab Sukan
Rekreasi Muhibah/ Root Ft, Mohd Ali Mohd Iskandar mewakili Shazrinnizam Mahat,
Mark Jennison dan Liong Yeu Hui selaku Naib Presiden Ahli Jawatankuasa Kelab
Sukan Rekreasi Muhibah.

Majlis turut diserikan
lagi dengan majlis penyerahan jersi Parti Pesaka Bumiputera Bersatu (PBB) oleh Allan Siden Gramong dan Penyerahan Borang Ahli Pemuda PBB yang
baharu yang disaksikan oleh Ketua Pemuda N.50 Machan, Brendan Ullok.

See author's posts


Lima wanita terselamat daripada diperdagangkan ￼

KUCHING: Seramai lima wanita warga asing berusia antara 24 hingga 29 tahun berjaya diselamatkan oleh Unit D7 Jabatan Siasatan Jenayah Ibu Pejabat Polis Daerah Sarawak.

Lima wanita berkenaan dijumpai di sebuah bangunan tingkat 3 di Jalan Setia Raja menuju ke Tabuan Jaya dipercayai diperdagangkan untuk eksploitasi seksual.

Pesuruhjaya Polis Sarawak, Dato’ Mohd Azman Ahmad Sapri berkata, dua suspek berusia 23 dan 25 tahun telah diberkas dalam serbuan mengejut pada petang Jumaat di Jalan Setia Raja.

Polis terpaksa membuka paksa premis yang berkunci rapat dari luar dan pergerakan mangsa dikawal oleh CCTV yang dipasang di sekitar premis. Pasport milik mangsa turut dirampas.

Tangkapan dan rampasan adalah di bawah Seksyen 12 Akta Antipemerdagangan Orang dan Penyeludupan Migran 2007. Jika sabit kesalahan, tambahnya, pesalah boleh dihukum penjara tidak lebih 15 tahun dan boleh juga didenda.

Kes juga disiasat mengikut Seksyen 12(1)(f) Akta Pasport 1966 jika sabit kesalahan boleh didenda RM10,000 dan boleh dipenjara tidak lebih 5 tahun.

Menurut Azman, siasatan awal mendapati kesemua mangsa yang memasuki Sarawak dipaksa melayan pelanggan di premis hiburan dan hotel termasuk melakukan aktiviti seks dengan bayaran tertentu.

Mangsa didapati berada di Sarawak antara tiga minggu hingga lima bulan. Kesemua mangsa akan dihantar ke pusat perlindungan wanita di Kota Kinabalu, Sabah untuk siasatan lanjut.

Azman menyeru orang ramai untuk bekerjasama dengan polis untuk membanteras pemerdagangan manusia dan jenayah lain. Katanya, rakyat perlu peka dengan keadaan sekeliling.

See author's posts


Jadikan integriti sebagai budaya

KUCHING: Kerajaan Sarawak komited untuk menjadikan integriti sebagai budaya dalam segenap lapisan masyarakat di negeri ini.

Ketua Menteri Datuk Patinggi Tan Sri Abang Johari Tun Openg berkata, komitmen ini telah diterjemahkan dengan baik dalam bentuk perancangan dan gerak kerja anggota pentadbiran serta perkhidmatan negeri Sarawak.

Katanya, sepanjang tempoh dua tahun ini, seluruh negara telah diduga dengan pelbagai cabaran dalam mentadbir dan mengurus negeri akibat pandemik Covid-19 bagaimanapun jentera kerajaan berupaya menempuh rintangan yang tidak pernah dialami selama ini dengan efisien dan berkesan.

“Ini membuktikan penjawat awam di negeri ini sentiasa bersedia dan berupaya menyesuaikan diri dengan apa jua bentuk perubahan persekitaran samada dari segi politik, ekonomi, sosial dan teknologi.

“Malahan kelemahan akibat penularan pandemik Covid-19 telah menjadi tunjang kekuatan kerajaan dalam memacu dan memperkukuhkan pendigitalan perkhidmatan awam negeri,” katanya.

Beliau berkata demikian ketika berucap pada Majlis Pelancaran Sambutan Ulang Tahun ke-60 (Jubli Intan) penubuhan Suruhanjaya Perkhidmatan Awam Negeri Sarawak (SPANS) di Dewan Santapan, Dewan Undangan Negeri (DUN), semalam.

Abang Johari berkata, barisan penjawat awam negeri ini merupakan jentera utama dalam menggerakkan pentadbiran Kerajaan Sarawak.

Katanya, selaku badan eksekutif yang bertanggungjawab dalam melantik penjawat awam, SPANS telah melaksanakan tanggungjawabnya dengan berkesan dalam melahirkan penjawat awam yang berupaya mengangkat martabat negeri ini ke satu tahap yang tinggi dan boleh menjadi teladan kepada perkhidmatan awam yang lain.

“Ini adalah selaras dengan peruntukan dalam Perkara 38A Perlembagaan Negeri Sarawak yang menghendaki penjawat awam mempunyai ciri-ciri seperti berikut iaitu kompeten, efisien dan responsif.

“Sejajar dengan itu, saya amat berharap agar penjawat awam negeri ini dapat menjadi pasukan yang berkesan untuk merealisasikan visi mentransformasikan Sarawak menjadi sebuah ekonomi digital dan berupaya mencapai status negeri maju berpendapatan tinggi menjelang tahun 2030,” katanya.

Oleh JEAKQLEYN YACHO

See author's posts


Sarawak United dibelasah Selangor FC

PERCUBAAN… Pemain Selangor FC Herlison Caion De Souza Ferreira membuat cubaan ke gawang gol ketika menentang Sarawak United FC pada Perlawanan Bola Sepak Liga Super Malaysia 2022 di Stadium Majlis Bandaraya Petaling Jaya (MBPJ) semalam.

AKSI pertama Brendan Gan musim ini ternyata menyuntik semangat pemain Selangor FC untuk membelasah Sarawak United 7-0 di Stadium Majlis Bandaraya Petaling Jaya (MBPJ) malam semalam.

Pemain tengah yang kembali bermain selepas berjuang dengan kanser testis yang dialaminya sebelum ini, pemain berusia 34 tahun hanya memerlukan tujuh minit untuk menggegar gawang Sarawak pada aksi terbabit.

Kehadiran semula pemain berdarah kacukan itu pasti memberikan lebih pilihan buat pengendali skuad Harimau Malaya, Kim Pan Gon dalam menyediakan jentera tengah bagi menghadapi saingan Piala Asia 2023 nanti.

Selepas ketinggalan seawal minit keenam, Sarawak cuba bangkit melancarkan beberapa serangan namun tidak begitu efektif untuk mengubah peluang yang dicipta kepada jaringan gol.

Tuan rumah sebaliknya terus selesa apabila sepakan sudut Mukhairi Ajmal ditanduk masuk Hyuri Henrique sekali gus menukar kedudukan kepada 2-0 selepas 22 minit perlawanan.

Selangor terus ‘mengganas’ apabila merobek gawang pelawat buat kali ketiga di penghujung babak pertama, kali ini menerusi Herlison Caion yang menyudahkan hantaran Hein Htet Aung untuk gol ketujuhnya pada musim ini.

Memasuki babak kedua, Selangor tidak bercadang untuk berbelas kasihan sekalipun berkelebihan tiga gol dalam tangan apabila pemain gantian, Nor Hakim Hassan membuatkan Sharbinee Alawee ‘terduduk’ buat kali keempat pada minit ke-50.

Tidak puas dengan empat jaringan yang diperolehi dan memberikan malam yang pasti mahu dilupakan pelawat, kenduri gol diteruskan apabila Caion menyumbat gol kelima tuan rumah pada minit ke-73 sebelum melengkapkan hatriknya pada minit ke-87.

Kedudukan 6-0 hanya bertahan lima minit selepas Aliff Haiqal menjadikan kedudukan seperti perlawanan futsal buat Selangor dengan gol ketujuh di penghujung permainan.

See author's posts


Malam ASA 2022 di PICC 29, 30 Oktober ini

PUTRAJAYA: Malam Anugerah Seri Angkasa (ASA) dan Majlis Kemuncak ASA 2022 akan diadakan secara gilang-gemilang pada 29 dan 30 Oktober ini di Pusat Konvensyen Antarabangsa Putrajaya (PICC) di sini, kata Menteri Komunikasi dan Multimedia, Tan Sri Annuar Musa.

“ASA amat dinantikan oleh pemain industri. Kita mahu anugerah ini diadakan secara gilang-gemilang biar sama macam Festival Filem Cannes.

“Biar ada karpet merah…biar anugerah ini nampak glamor dan industri kita hebat,” katanya ketika berucap pada Majlis Pelancaran Kira Detik Malam Kemuncak ASA 2022 di sini, hari ini.

Anugerah Seri Angkasa ialah anugerah berprestij yang diperkenalkan pada 1972 bagi menghargai penggiat industri seni dan penyiaran.

Mengenai ASA 2022, Annuar berkata sebanyak 1,354 daripada 1,586 pencalonan yang dikemukakan untuk ASA 2022 menepati syarat-syarat yang ditetapkan.

Daripada jumlah pencalonan yang telah menepati syarat itu, sebanyak 1,035 pencalonanan adalah bagi Kategori Televisyen, 276 Kategori Radio dan 43 untuk Kategori Media Baharu.

Antara stesen media yang menyertai pencalonan ASA 2022 ialah Alhijrah Media Corporation, Bahagian Penyiaran Jabatan Kemajuan Islam, Pertubuhan Berita Nasional Malaysia (Bernama) dan Radio Televisyen Malaysia (RTM).

“Seramai 55 juri dan dua juruaudit terdiri daripada pemain industri yang berpengalaman luas dalam industri akan menilai kesemua pencalonan dengan adil dan telus,” katanya.

Beliau berkata, para pemenang pada ASA 2022 bukan sahaja membawa pulang trofi kemenangan tetapi juga buat julung kalinya mereka akan menerima hadiah berbentuk wang tunai bagi setiap kategori yang dimenangi.

Tokoh Anugerah Seri Angkasa 2022 dan Tokoh Anugerah Khas Juri masing-masing akan turut diberikan hadiah berupa wang tunai, katanya.

Dua pemenang kategori utama iaitu Drama Terbaik dan Dokumentari Terbaik juga akan menerima Dana Kandungan Digital (DKD) masing-masing sebanyak RM200,000 dan RM150,000.

“Saya ingin menjemput semua untuk hadir ke anugerah itu, namun diingatkan untuk sentiasa mematuhi etika pakaian ditetapkan,” katanya. – Bernama

See author's posts


PM umum bantuan sama ada hari ini, esok

PETALING JAYA: Kerajaan akan mengumumkan bantuan yang lebih komprehensif di bawah Fasa (Pertama) Kawalan Pergerakan Pelan Pemulihan Negara yang merangkumi semua kumpulan masyarakat, sama ada esok atau pada Selasa.

Perdana Menteri Tan Sri Muhyiddin Yassin berkata, beliau akan mengumumkan perincian bantuan tersebut merangkumi sektor Perusahaan Kecil dan Sederhana (PKS) yang terkesan akibat penularan wabak Covid-19.

Muhyiddin berkata kerajaan sentiasa berusaha memastikan kira-kira 12 juta individu atau isi rumah di negara ini yang terjejas dengan penularan wabak Covid-19 menerima bantuan dan sokongan sewajarnya dalam mendepani saat-saat yang sukar ketika ini.

“Kita faham bila di fasa begini (fasa pertama Kawalan Pergerakan Pelan Pemulihan) dan seterusnya sampai ke akhir tahun, semua tunggu apakah kerajaan akan tolong kumpulan yang terkesan?

“Kumpulan B40 dan M40 dah tentu (dibantu) termasuk dalam pemberian moratorium, kumpulan T20 juga ada (yang layak),” kepada pemberita selepas meninjau pusat pemberian vaksin (PPV) di Pusat Konvensyen Sunway Pyramid di sini semalam.

Perdana Menteri berkata, bantuan yang akan diumumkan kali ini akan mengambil kira keperluan semua kumpulan yang terjejas wabak Covid-19, secara lebih komprehensif jika dibandingkan sebelum ini.

“Perinciannya akan saya maklumkan esok atau lusa supaya semua tahu di mana kita berada, tapi apa yang penting kita beri sokongan kepada semua kumpulan masyarakat,” katanya sambil membayangkan kemungkinan akan terdapat peningkatan dalam bantuan yang akan diberikan itu. – Bernama

See author's posts


Kurangkan kos pengangkutan untuk balik mengundi

KUCHING: Pengusaha pengangkutan disaran mengurangkan kos kadar tambang bagi membolehkan pengundi pulang mengundi pada Pilihan Raya Umum Ke-15 (PRU-15) 19 November nanti.

Timbalan Premier Sarawak, Datuk Amar Awang Tengah Ali Hasan berkata, pengusaha bas dan bot ekspres juga diharap dapat melakukan perkara sama.

“Kita harap supaya mereka yang terlibat dapat mengurangkan tambang kapal terbang, bas dan bot ekpres.

“Ini adalah satu perkara yang penting supaya rakyat boleh balik ke kawasan masing-masing pada hari mengundi,” katanya mengulas mengenai kadar harga kapal terbang yang tinggi khususnya bagi laluan domestik ke utara Sarawak selepas perasmian ‘Forum Peluang Perniagaan di Kazakhstan’ di sini, hari ini.

Suruhanjaya Pilihan Raya (SPR) menetapkan tarikh mengundi bagi PRU-15 pada 19 November ini manakala tarikh penamaan calon 5 November.

Sementara itu mengulas mengenai peluang perniagaan di Kazakhstan katanya, Kerajaan Sarawak terus memperhebat dan memperkukuhkan hubungan dengan Kazakhstan terutama dalam bidang perniagaan.

“Ini akan memberi peluang dan mempermudahkan ahli perniagaan di negeri ini untuk melakukan pelaburan di negara berkenaan.

“Kazakhstan mempunyai pelbagai sumber iaitu dari segi sumber asli, dan mereka membangun dengan sangat pantas bukan sahaja aktiviti ekonomi berasaskan semula jadi malah pembangunan infrastruktur mereka serta peluang yang mereka ada untuk memudahkan ahli perniagaan kita,” katanya.

See author's posts


Dakwaan PBS dilaksana tergesa-gesa tidak tepat

MENTERI Kanan Pendidikan Datuk Dr. Radzi Jidin menjawab soalan pada Mesyuarat Kedua Penggal Kelima Parlimen ke-14 bagi Dewan Rakyat di Bangunan Parlimen semalam. •Foto BERNAMA

KUALA LUMPUR: Dakwaan pelaksanaan Pentaksiran Berasaskan Sekolah (PBS) dibuat secara tergesa-gesa bagi menggantikan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) adalah tidak tepat, menurut Menteri Kanan Pendidikan Datuk Dr Radzi Jidin.

Beliau berkata, PBS sebenarnya telah dilaksanakan lebih 10 tahun lepas bermula 2011 di peringkat sekolah rendah dan diperluaskan ke peringkat sekolah menengah setahun kemudian.

“Kita telah membuat sesi libat urus melibatkan ramai pihak, dalam konteks ini kita dapati dalam setiap keputusan nak dibuat, akan ada kekangan, sama ada kita nak tunggu situasi menjadi sempurna baru kita nak laksanakan, kita tak tahu bila,” katanya.

Beliau menjawab soalan tambahan Natrah Ismail (PH-Sekijang) mengenai sama ada kerajaan bertindak secara tergesa-gesa bagi menggantikan UPSR dan PT3 dengan pelaksanaan PBS pada sesi soal jawab di Dewan Rakyat semalam.

Menjelas lanjut beliau berkata pentaksiran yang bertujuan menilai aspek intelek, emosi, rohani, jasmani dan sosial murid itu adalah langkah melahirkan generasi baharu yang lebih kreatif dan terbuka.

Malah Radzi berkata sistem pendidikan di seluruh dunia kini cuba mengurangkan tumpuan kepada peperiksaan bagi tujuan melahirkan generasi lebih kreatif.

Beliau berkata pemerkasaan PBS adalah antara pendekatan Kementerian Pendidikan (KPM) untuk beralih daripada pembelajaran berorientasi peperiksaan kepada pembelajaran yang lebih menyeronokkan untuk murid.

Selain itu, KPM juga akan menambah baik dan memantapkan kaedah pelaporan Pentaksiran Bilik Darjah (PBD) dengan pencapaian murid dilaporkan secara menyeluruh sebanyak dua kali setahun iaitu pada pertengahan sesi akademik dan akhir sesi akademik menggunakan deskriptor tahap penguasaan yang komprehensif dan jelas.

Menurutnya pelaporan itu juga menilai tahap usaha murid dalam pembelajaran. – Bernama

See author's posts


Bilangan gelandangan meningkat

BINTULU: Bilangan gelandangan seluruh Sarawak menunjukkan peningkatan akibat terkesan dengan pandemik Covid-19.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato Sri Fatimah Abdullah berkata, situasi tersebut dapat dilihat pada data yang diambil semasa melakukan pencerapan sebelum proses vaksinasi bagi golongan terbabit.

Justeru itu, beliau menekankan bahawa masalah gelandangan adalah isu yang perlu diberikan perhatian sewajarnya.

“Semasa mula membuat cerapan yang pertama pada 25 Julai lalu untuk seluruh negeri Sarawak, data yang kita kumpul pada masa itu didapati berbeza sedikit dengan yang terkini.

‘Misalnya untuk Bintulu, hanya 18 orang sahaja dikesan semasa membuat pencerapan pertama tapi cerapan kali kedua didapati ada 48 orang” katanya pada sidang media Program Vaksinasi Komuniti Gelandangan di Pejabat Residen di sini pada malam Sabtu.

Tambahnya, disebabkan pandemik Covid-19, ramai yang terjejas teruk sehingga kehilangan punca pendapatan sekali gus menyebabkan mereka tidak mampu untuk membayar sewa tempat tinggal.

“Saya percaya, setelah mendengar kisah daripada dua gelandangan tadi yang mana mereka ini berasal dari Kapit datang ke sini untuk bekerja, kebanyakannya hilang pekerjaan akibat pandemik.

“Jadi apabila telah hilang pekerjaan, mereka secara langsung tiada pendapatan atau duit untuk menyewa yang akhirnya terpaksa masuk dalam komuniti gelandangan,”jelasnya.

Bagaimanapun, beliau percaya bahawa keadaan akan menjadi lebih baik dengan sektor ekonomi kini yang boleh beroperasi semula seperti dahulu.

“Apabila keadaan sekarang ini iaitu sektor ekonomi telah dibuka, peluang pekerjaan juga akan wujud semula.

“Jadi, kita berharap mereka ini nanti juga akan mendapat pekerjaan supaya tidak lagi menjadi gelandangan sebaik sahaja mempunyai pendapatan,” katanya.

Dalam pada itu, Fatimah memberitahu, data yang diperoleh melalui proses cerapan itu adalah satu langkah yang bagus untuk mengetahui situasi gelandangan di negeri ini.

“Ini adalah ‘maping’ yang kita buat untuk seluruh negeri sarawak, melibatkan bilangan gelandangan dan berapa dos vaksin yang mereka ambil bagi mengetahui sama ada telah lengkap vaksinasi atau belum.

“Dan ini juga merupakan data yang bagus untuk kita kerana ia juga memberi maklumat tentang sama ada mereka adalah gelandangan yang bersifat sementara ataupun gelandangan tegar,” ujarnya.

Oleh CAROLYNE UTIH

See author's posts


Pendaftaran pengundi 18 tahun belum dilaksana

PUTRAJAYA: Pendaftaran untuk pengundi 18 tahun masih belum dilaksanakan lagi, menurut   Suruhanjaya Pilihan Raya (SPR).

Pengerusinya Datuk Azhar Azizan Harun berkata, ini sekali gus menafikan maklumat yang tular di media sosial yang mengajak rakyat Malaysia berumur 18 tahun ke atas untuk mendaftar sebagai pengundi.

“Pendaftaran pengundi 18 tahun akan dilaksanakan serentak dengan pendaftaran pemilih secara automatik setelah segala persiapan SPR diselesaikan termasuklah penyediaan pindaan kepada Peraturan-peraturan Pilihan Raya (Pendaftaran Pemilih) 2002 dan undang-undang lain yang berkaitan, penyediaan prosedur operasi standard   (SOP) serta penyediaan sistem dan infrastruktur.

“Kesemua persiapan ini dijangka   selesai selewat-lewatnya pada Julai tahun hadapan,” katanya dalam kenyataan media Sabtu semalam.

Azhar berkata, SPR dari semasa ke semasa akan mengeluarkan kenyataan media rasmi untuk sebarang perkembangan terkini dan menyeru kepada orang ramai untuk merujuk terlebih dahulu kepada SPR melalui laman rasmi www.spr.gov.my atau Facebook rasmi SPR atau menghubungi talian 03-8892 7200 bagi mengelakkan penularan berita palsu. – BERNAMA

See author's posts


Dataran Merdeka himpun kenangan

KUALA LUMPUR: Dataran Merdeka, pada suatu ketika dikenali Padang Kelab Selangor, menyaksikan pelbagai sejarah dan tidak pernah sepi daripada aktiviti setiap kali menjelang sambutan-sambutan utama termasuk ambang tahun baharu dan Hari Kebangsaan.

Namun, pandemik Covid-19 yang masih mengancam negara menyebabkan lokasi yang merupakan antara venue utama sambutan Hari Kebangsaan itu sepi daripada sebarang acara tahun ini susulan pelaksanaan Perintah Kawalan Pergerakan Pemulihan (PKPP).

Bercakap kepada Bernama di sini, Venaigam Packirisamy, 45, mengakui Dataran Merdeka mempunyai tempat tersendiri dalam hidupnya selepas beliau terlibat secara langsung dalam perbarisan Hari Kemerdekaan.

“Masih ingat lagi, pada 1991, saya berumur 17 tahun dan merupakan pelajar Sekolah Menengah Kebangsaan Bangsar. Tidak sangka sekolah dan saya sendiri terpilih untuk menyertai pasukan formasi ketika itu.

“Ketika itu, sekolah saya memakai baju berwarna putih. Kami berdiri bersama-sama pelajar sekolah lain bagi membentuk formasi bendera Malaysia dan juga membina bentuk-bentuk lain dengan konsep warna biru, kuning, merah dan putih,” katanya yang kembali semula ke lokasi itu semasa sambutan Hari Kebangsaan 2012.

Turut berkongsi memorinya berkaitan Dataran Merdeka ialah Wan Nor Azira Mazlan, 37, yang terlibat menguruskan pasukan kawad syarikatnya pada sambutan Hari Kebangsaan 2010.

“… perasaan itu lebih istimewa kerana secara langsung terlibat dalam menjayakan acara Hari Kebangsaan yang menjadi perhatian masyarakat seluruh negara,” katanya.

Adilah Azri, 28, pula berkata beliau bertanggungjawab menguruskan logistik untuk pasukan yang terlibat dalam perbarisan serta media yang membuat liputan pada sambutan Hari Kemerdekaan 2015.

“Saya dan pasukan berada di situ seawal 4.30 pagi atau 5 pagi untuk memastikan semua dalam keadaan baik dan bersedia pada hari tersebut (Hari Kebangsaan). Alhamdulillah, semuanya berjalan lancar.

“Saya juga mempunyai kenangan menonton perlawanan Piala Dunia 2014 di situ,” katanya.

Mengimbau sejarah, Dataran Merdeka ketika dikenali Padang Kelab Selangor, menyaksikan penurunan bendera Union Jack pada tengah malam 30 Ogos 1957 sebelum disusuli acara menaikkan bendera Persekutuan Tanah Melayu, menandakan berakhirnya pemerintahan British di negara ini.

Padang Kelab Selangor dinamakan Dataran Merdeka pada Oktober 1989 bersempena kempen Tahun Melawat Malaysia 1990.– Bernama

See author's posts


T&T Mini Lab Galak pelajar berinovasi

THINK & Thinker (T&T) Mini Lab merupakan suatu sudut untuk para pelajar berfikir, konseptual, mencipta atau berinovasi bagi menjadikan sesuatu idea kepada realiti kata Pengerusi Tabung Ekonomi Gagasan Anak Sarawak (TEGAS), Datu Len Talif Salleh.

Katanya, Think bermaksud berfikir dan Thinker pula adalah untuk menambah baik atau mengubah suai sesuatu.

“T&T Mini Lab membolehkan para pelajar mempamerkan bakat dan kemahiran mereka dalam bidang inovasi digital dan teknologi.

“Dengan penubuhan T&T Mini Lab ini, maka pakar industri juga boleh berkongsi

ilmu dan kepakaran mereka berkaitan teknologi dan digital bersama para pelajar, guru dan komuniti setempat secara efektif seterusnya melahirkan pelajar yang celik inovasi digital dan teknologi,” katanya.

Beliau berkata demikian ketika berucap di Majlis Perasmian T&T Mini Lab 2021 bagi Sekolah Kebangsaan (SK) Agama (MIS) Sarikei di Dewan Serbaguna Kampung Baru Seberang Sarikei, baru-baru ini.

Len Talif yang juga Menteri Muda Perancangan Bandar, Pentadbiran Tanah dan Alam Sekitar berkata, pembangunan teknologi dan digital merupakan dasar yang amat penting dalam kita hendak mencapai negeri termaju di Malaysia menjelang tahun 2030.

“Kebanyakan negara-negara maju seperti

China, Amerika Syarikat dan Jepun amat menekankan pembangunan teknologi dan digital di dalam sektor-sektor penting mereka.

“Ini bagi memastikan ekonomi negara mereka terus kukuh dan berdaya saing disamping mengoptimumkan keuntungan.

“Rentetan itu, bagi memastikan agenda tersebut terus mencapai kejayaan maka negara- negara ini amat menekankan pendidikan berkenaan dengan teknologi dan digital bermula diperingkat sekolah lagi,” ujarnya.

Oleh yang demikian, katanya, pelajar perlu dipersiapkan dengan literasi digital dan teknologi ini bermula dari peringkat sekolah lagi bagi memastikan mereka bersedia dengan revolusi industri 4.0.

“Perkara ini juga adalah selaras dengan hasrat Kerajaan Sarawak yang ingin menjadikan rakyat Sarawak celik digital dan

teknologi bagi memastikan agenda ekonomi digital sebagai sumber pendapatan baharu di negeri ini dapat direalisasikan.

“Saya percaya dan yakin dengan adanya T&T Mini Lab ini, maka kita dapat lahirkan ramai anak tempatan yang berpikiran kreatif, inovatif dan inventif seperti Steve Jobs dan Bill Gates.

“Melalui T&T Mini Lab ini nanti, maka para pelajar akan didedahkan dengan kemahiran

pengaturcaraan (Programming) dan pengekodan (Coding),” katanya lagi.

Dalam pada itu, katanya, TEGAS akan mengunakan Scratch & Python Language untuk projek pengaturcaraan di seluruh Sarawak supaya lebih mudah bagi pelajar memahami dan mendalaminya.

“Dimaklumkan bahawa terdapat subjek Reka Bentuk Teknologi (RBT) diajarkan di sekolah, maka dengan adanya Think & Tinker (T&T) Mini Lab, maka para pelajar boleh mengaplikasikan secara langsung subjek tersebut kerana pelbagai peralatan teknologi telah disediakan di T&T Mini Lab ini.

“Saya juga yakin melalui T&T Mini Lab ini nanti, maka akan lebih ramai para pelajar yang boleh mencipta teknologi Virtual Reality (VR), Augmented Reality (AR), Mixed Reality (MR) dan secara tidak langsung boleh membantu dalam pembangunan pelbagai sektor di Sarikei ini terutamanya sektor pelancongan dan jualan produk

tempatan.

“Ini kerana melalui teknologi ini maka maklumat dan informasi mengenai produk dan tempat pelancongan akan lebih mudah

disampaikan kepada para pelancong asing disamping ianya lebih menarik bagi mengalakan para pelancong datang ke sini,” tambahnya.

SK Agama (MIS) Sarikei merupakan salah sebuah sekolah yang telah disenaraikan dalam 11 buah sekolah perintis bagi projek T&T Mini Lab ini.

Jelasnya, selain itu, T&T Mini Lab ini juga akan membolehkan para pelajar untuk

menciptakan sendiri applikasi berkaitan pertanian moden dimana kemungkinan nanti mereka boleh menciptakan applikasi yang boleh mengesan kesuburan tanah dan jenis tanaman yang sesuai pada tanah tersebut supaya ianya boleh mengoptimumkan pengeluaran hasil pertanian.

“Selain itu, mungkin applikasi dan teknologi tersebut juga boleh mengawal sistem pengairan dan pembajaan tanaman mengikut kesesuaian dan keperluan tumbuhan yang ditanam.

“Selain daripada itu, T&T Mini Lab juga akan memberi pendedahan kepada pelajar tentang robotik dan dron.

“Penggunaan robot adalah sesuatu yang tidak asing di dalam sektor-sektor penting negara bagi meningkatkan pengeluaran untuk memenuhi permintaan pasaran.

“Sebagai contoh, sektor automotif kebanyakan pemprosesan dilakukan

oleh robot,” katanya.

Tambahnya, begitu juga dalam sektor pertanian, penggunakan dron sebagai alternatif di dalam proses pembajaan dan meracun serangga perosak pada tanaman.

“Melalui modul-modul pembelajaran yang telah disediakan untuk T&T Mini Lab ini, saya amat yakin dan percaya pada masa akan datang kita dapat melahirkan pakar teknologi dan digital ataupun “Innovator &

Inventor” yang terdiri daripada anak tempatan kita sendiri.

“Saya menyeru para pelajar harus mengambil peluang ini kerana ia merupakan senjata kepada mereka untuk menempuh cabaran masa depan dalam revolusi industri 4.0 dimana automation, machine learning, Internet of Thing (IOT) dan real time data akan mengambil peranan penting untuk membentuk kehidupan seharian kita.

“Selain itu, sokongan dan kerjasama daripada pelbagai pihak seperti ibu bapa, agensi kerajaan dan swasta, ketua- ketua masyarakat dan kaum dan industri harus bersama-sama dalam membantu bagi merealisasikan projek ini demi masa depan anak-anak kita,” katanya lagi.

Oleh EARL ANEK

See author's posts


Pistol terjatuh ‘tidak sengaja’ cetus panik

WASHINGTON: Sepucuk pistol yang terlepas secara tidak sengaja selepas ditemui di pusat pemeriksaan X-Ray di lapangan terbang antarabangsa yang sibuk di Atlanta, menyebabkan berpuluh-puluh penumpang bergegas mencari perlindungan dan menyebabkan kemudahan itu ditutup pada Sabtu lalu hanya beberapa hari sebelum cuti ‘Thanksgiving’.

Episod itu yang menonjolkan topik kelaziman politik senjata api dalam masyarakat Amerika Syarikat (AS) mengakibatkan tiga kecederaan yang tidak mengancam nyawa, menurut Pentadbiran Keselamatan Pengangkutan (TSA).

TSA berkata, kejadian itu berlaku selepas ‘barang larangan’ dikenal pasti di dalam bagasi penumpang dikesan oleh mesin X-Ray di pusat pemeriksaan.

Semasa Pegawai Keselamatan Pengangkutan membuka beg yang mengandungi pistol itu, pemilik beg itu menerjah sebelum cuba meraih senjata api dan dilepaskan.

“Penumpang kemudian melarikan diri dari kawasan itu, berlari keluar dari pintu keluar lapangan terbang,” kata TSA, sambil menambah bahawa pegawai memberitahu penumpang itu untuk tidak menyentuh pistol itu, tetapi tiada perincian didedahkan.

Jurucakap lapangan terbang itu berkata, pihak berkuasa mengetahui individu itu dan maklumat itu masih diberikan.

Tidak lama selepas kejadian itu, lapangan terbang mengatakan dalam ciapan di Twitter bahawa tidak ada penembak aktif sambil dan memberitahu terdapat pistol terjatuh tidak sengaja di lapangan terbang.

Tambah kenyataan itu, tidak ada bahaya kepada penumpang atau pekerja dan siasatan sedang dijalankan.

Terdahulu, kejadian itu berlaku sekitar 1.30 petang dan polis Atlanta memberi penjelasan sepenuhnya pada 3.20 petang serta penumpang telah disaring semula.

Sejak awal tahun ini, TSA telah mengesan lebih daripada 450 senjata api di pusat pemeriksaan di Lapangan Terbang Atlanta sahaja.

Undang-undang Georgia yang kontroversi diluluskan pada 2014 membenarkan orang ramai membawa senjata api ke lapangan terbang walaupun tidak melepasi pusat pemeriksaan selain turut dibenarkan dibawa ke bar, sekolah dan gereja.

Bagaimanapun, ia adalah menyalahi undang-undang di bawah Undang-Undang Persekutuan untuk membawa senjata ke dalam kawasan pemeriksaan TSA.

Penumpang boleh mengembara dengan senjata api dan disimpan di dalam beg berdaftar apabila ia dipunggah, dikunci dan disimpan di dalam bekas yang selamat serta wajib diisytihar. -AFP

See author's posts


IKAN LAGA bukan sekadar hobi

DI MANA ada kemahuan, disitu ada jalan. Pengalaman berkhidmat sebagai seorang guru di Sarawak pastinya satu pengalaman yang penuh bermakna dan tidak pernah dilupakan oleh seorang guru yang berasal dari Alor Setar, Kedah.

Mohamad Irwan Azmi, berusia 39 tahun dan kini berkhidmat di Sekolah Kebangsaan (SK) Batu Belah, Selangor Darul Ehsan berkata, salah satu pengalaman yang tidak dapat dilupakan ialah pengalaman mengajar di Sarawak dan ketika berkhidmat di Sarawak, bermulanya hobi membela ikan hiasan iaitu ikan laga.

“Saya berkhidmat sebagai guru di SK Nanga Spak, Betong bermula dari bulan Januari hingga bulan Mac 2009.

“Seterusnya, pada bulan Mac 2009, saya berkhidmat di sebuah sekolah di Saratok iaitu SK Ulu Awik, Saratok.

“Saya berkhidmat di SK Ulu Awik bermula pada Mac 2009 hingga Julai 2013,” katanya ketika dihubungi pemberita, baru-baru ini.

Katanya, pengalaman manis semasa mengajar di Sarawak ialah penduduk tempatan tidak bersikap sombong walaupun baharu dikenali.

“Mereka sangat peramah dan tidak bersikap sombong. Keadaan harmoni yang terserlah membuatkan saya lebih bersemangat bertugas ketika berkhidmat di Sarawak.

“Semasa berkhidmat di Saratok juga, saya pernah menggunakan motosikal untuk ulang alik sejauh 20 kilometer dari rumah sewa di pekan Saratok hingga ke SK Ulu Awik dan keadaan jalan pada ketika itu masih berbatu dan berdebu,” ujarnya.

Menceritakan detik bermulanya hobi membela ikan laga, Mohamad Irwan berkata, ia bermula ketika dia dan salah seorang anaknya yang masih kecil berkunjung ke salah satu kedai runcit di pekan Saratok untuk membeli barang keperluan dapur.

“Semuanya adalah satu kebetulan dan seakan-akan tanda pemulaan satu rezeki bagi saya dan keluarga.

“Bersebelahan kedai runcit itu adalah kedai menjual akuarium dan di satu sudut kedai pula terletak sebuah akuarium berisi seekor ikan laga cantik sebesar tiga telunjuk jari dewasa sedang ‘menari’ di dalamnya.

“Awalnya saya tidak mahu ambil peduli apabila anak saya asyik merenung tajam ke arah ikan laga tersebut. Saya beranggapan ia adalah perkara biasa apatah lagi bagi seorang budak kecil apabila ternampak sesuatu yang pelik atau baharu bagi mereka,” katanya lagi.

Jelasnya, kemudian anak kecilnya memintanya untuk membeli seekor anak ikan sebelum pulang ke rumah.

“Tanpa berfikir panjang, saya turuti sahaja kehendaknya itu,bimbang akan terjadi pekara tidak diingini berlaku apabila permintaannya tidak dituruti,” kata bapa kepada lima orang anak ini.

Kini, industri ikan hiasan ikan laga menjanjikan pulangan lumayan buat para pengusahanya dengan harga mencecah ratusan malah ribuan ringgit seekor mengikut gred dan keunikkan yang dimiliki.

Malah, Mohamad Irwan adalah nama yang tidak asing malah cukup terkenal dikalangan penternak dan pengedar ikan laga.

Ikan laga terkenal dengan kecantikan kombinasi warna kulit, sirip dorsal, sirip anal dan sirip kaudal.

Ia juga merupakan pilihan popular masyarakat sebagai ikan hiasan di rumah.

Menurut Mohamad Irwan, kejayaan merangkul kejuaraan dalam pertandingan TS Betta Competition 2017 anjuran Betta Society Malaysia (BSM) untuk kategori ikan laga tercantik bertempat di Ampang, Selangor.

“Pada ketika itu, pertandingan ini turut disertai beberapa negara luar seperti Indonesia, Filipina, Singapura dan Thailand.

“Kejuaraan yang saya miliki di pertandingan ini menjadi pembakar semangat untuk terus bergiat aktif dalam bidang industri ikan hiasan ini,” tambahnya.

Mohamad Irwan juga terkenal dengan panggilan Cikgu Betta Irwan Azmi dan merupakan salah seorang anggota, penternak dan pengedar ikan laga yang paling aktif di dalam pasukan Golden Betta Team yang disertainya buat masa ini.

“Alhamdullillah, walaupun jualan agak terjejas akibat penangan pandemik Covid-19 yang melanda di waktu ini tetapi permintaan dari peminat ikan laga tetap meriah dari kalangan pengemar ikan laga sekitar Selangor sendiri.

“Sebelum penularan pandemik,untuk mendapatkan hasil jualan satu hingga dua angka dalam sebulan bukanlah suatu perkara yang mustahil dan susah untuk direalisasikan.

“Tetapi kini untuk mendapatkan pendapatan hasil jualan sebanyak RM 700 hingga RM 800 sebulan pun payah,” luahnya.

Tambahnya, cabaran utama semasa Covid-19 ialah kesukaran untuk membuat penghantaran kepada pelanggan luar semenanjung kerana banyak pembatalan penerbangan selain kesukaran untuk mendapatkan sijil perakuan perlepasan dari pihak berwajib seperti Lembaga Kemajuan Ikan (LKIM) Malaysia.

“Banyak permintaan terpaksa ditolak terutama sekali melibatkan pelanggan dari Sabah, Sarawak, Thailand dan Singapura.

“Walau perit namun kita kena akur dan reda di samping berusaha lebih lagi bersesuaian dan mengikut norma baharu.

“Mudah-mudahan pandemik ini akan segera berakhir dan semua orang dapat meneruskan kehidupan seperti sebelumnya,” ujarnya lagi.

Oleh EARL ANEK

See author's posts


Kempen ‘Go Bald’ Maya sasar kutipan RM350,000

Setiap tahun Pertubuhan Kanser Kanak-kanak Sarawak (SCCS) mengadakan pelbagai kempen dan program bagi mengumpul dana bertujuan untuk membantu pesakit kanser kanak-kanak yang perlu menjalani rawatan.

Antara kempen tahunan yang mendapat perhatian adalah ‘Go Bald’yang telah mula dianjurkan pada tahun 2009 dan telah mengutip lebih RM10 juta dengan penyertaan lebih 10,000 orang peserta semenjak ia diadakan.

Kempen ini adalah satu-satunya acara membotakkan kepala terbesar untuk meningkatkan dan menyebarkan kesedaran kanser kanak-kanak di samping mengutip dana .

“Setiap kepala yang dicukur menjadi simbol kesedaran dan pemahaman seseorang akan pengalaman sukar yang dihadapi oleh pesakit kanser kanak-kanak,” ujar Jocelyn Hee Mei Fung yang merupakan Presiden SCCS.

Kebiasaannya pelaksanaan kempen yang menerima sokongan daripada pelbagai pihak adalah dengan kutipan derma oleh individu-individu dan seterusnya membotakkan kepala di khalayak ramai semasa acara kemuncak di setiap lokasi ia dijalankan. Akan tetapi, disebabkan oleh wabak Covid-19, kempen ‘Go Bald’ tahun ini membuat perubahan mengikut norma baharu iaitu dengan mengadakannya secara maya atau virtual.

Sasaran kutipan dana tahun ini ialah RM350,000 dan sepatutnya kempen tersebut ditamatkan penghujung September tetapi telah dilanjutkan sehingga 18 Oktober 2020 bagi mencapai sasarannya.

Ujar Jocelyn, “kempen kali ini menerima sambutan yang amat menggalakkan meskipun kaedah pelaksanaannya telah diubah. Setakat ini, seramai 34 orang telah membotakkan kepala, 38 orang telah mendaftar untuk membotakkan kepala,  manakala 34 orang lagi mendaftar untuk mengutip dana sahaja.”

Tambah beliau lagi, tahun ini turut menyaksikan lima penyertaan dari Semenanjung Malaysia.

“GoBald Virtual telah berlangsung hampir dua bulan dan telah mengumpul derma lebih RM285,000. Sasaran jangka pendek kami adalah untuk mencapai RM350,000 kerana jumlah ini akan membolehkan kami menyediakan dana yang mencukupi bagi perbelanjaan dari Oktober sehingga Disember,” jelas beliau.

SCCS telah menerima sebanyak 37 kes baharu tahun ini selain memberi sokongan kepada pesakit kanak-kanak sedia ada yang masih menjalani rawatan sejak tahun lepas termasuk kes sakit semula.

Sehingga bulan Ogos, pertubuhan tersebut telah berusaha meneruskan menyediakan perkhidmatan penting kepada pesakit kanser kanak-kanak serta keluarga mereka termasuk 548 sesi kaunseling, 148 tuntutan pengangkutan atau perjalanan berjumlah lebih RM28,000 untuk pesakit dan keluarga menjalani rawatan, bantuan perbelanjaan ubatan lebih RM75,000 dan penginapan pesakit serta keluarga di Rumah Singgah SCCS di Kuching dan Miri sebanyak RM52,000.

“Oleh kerana jumlah perbelanjaan yang tinggi inilah, kita perlu meneruskan pelbagai usaha mengutip dana bagi membantu mereka yang memerlukan,” ujar Jocelyn, “sesiapa sahaja boleh membantu dengan menyertai kempen Go Bald Virtual ini dengan ikrar minima RM300, iaitu jumlah yang perlu dikumpul setiap peserta.”

Dengan setiap RM300, ia membantu menyediakan khidmat asas pesakit sama ada pek jagaan pesakit baharu di wad, ujian makmal swasta, tiga unit penapis transfusi darah, kos perjalanan pesakit dari kawasan luar bandar atau penginapan dan makanan 10 hari bagi pesakit serta keluarga mereka.

Sejak penubuhan SCCS, pertubuhan tersebut telah membantu lebih 1,400 orang pesakit kanser kanak-kanak seluruh Sarawak dengan penyediaan pelbagai perkhidmatan asas. Fakta statistik menunjukkan bahawa anggaran seramai 70 orang kanak-kanak di Sarawak didiagnosis menghidap kanser. Kanser kanak-kanak yang kerap ditemui adalah kanser darah (leukimia) dan barah otak. Rawatan yang perlu dijalani oleh pesakit kanser adalah terapi radioaktif (radiotherapy) dan terapi kimia (chemotherapy) yang sering mengakibatkan keguguran rambut.

Selain dari menyertai Go Bald, orang ramai yang ingin menghulurkan bantuan dan sokongan kepada pesakit kanser kanak-kanak melalui SCCS boleh menyertai program derma bulanan ‘Heart of Gold’ melalui laman sesawang bit.ly/donate2sccs atau e-mel events@sccs.org.my

Bagi yang ingin menyertai kempen Go Bald Virtual pula boleh melayari laman sesawang www.gobald.my atau laman Facebook www.facebook.com/GoBald

Oleh SOFIE SOFIAN Foto: SCCS

See author's posts


Warga SMK Simanggang agih bubur lambuk

SIMANGGANG: Warga guru Sekolah Menengah Kebangsaan (SMK) Simanggang khasnya mereka yang beragama Islam nyata tidak mahu ketinggalan untuk menyerikan lagi sambutan bulan Ramadan al-Mubarak pada tahun ini.

Ia terbukti apabila pihak sekolah berkenaan baru-baru ini mengadakan Program Bubur Lambuk yang mendapat kerjasama Biro Pendidikan Islam, Pejabat Pendidikan Daerah (PPD) Sri Aman.

Program yang berlangsung di kantin sekolah tersebut telah bermula dari jam 9.00 pagi dengan sejumlah 600 bekas bubur lambuk berjaya dihasilkan menerusi aktiviti berkenaan.

“Walaupun negara masih berdepan dengan ancaman Covid-19 namun ia sama sekali tidak dapat menghalang warga guru untuk mengadakan program ini di kantin sekolah.

“Paling penting sekali adalah patuhi prosedur operasi standard (SOP) bagi mengelak berlaku kes penularan Covid-19 dalam program itu,” kata Penolong Pegawai Pendidikan, Unit Pendidikan Islam PPD Sri Aman, Ustaz Syaifullah Ismail.

Beliau ketika hadir pada program berkenaan memberitahu kesemua bubur lambuk itu akan diagih kepada para warga guru, pasukan petugas barisan hadapan  dan rumah ibadat Islam sekitar kawasan bandar ini.

Antara pasukan barisan hadapan yang menerima agihan bubur lambuk itu adalah Jabatan Bomba dan Penyelamat, Pasukan Polis Diraja Malaysia, Angkatan Pertahanan Awam dan hospital.

“Rumah ibadat Islam di sini yang menerima agihan juadah itu adalah Masjid Bandar Sri Aman, Masjid Lama Kampung Tengah, Surau Kampung Hilir dan Surau Kampung Hulu.

“Syabas diucapkan kepada SMK Simanggang kerana berjaya mengadakan program ini demi mengeratkan lagi hubungan silaturahim antara warga pendidik, orang awam dan pasukan barisan hadapan di sini sepanjang sambutan bulan Ramadan al-Mubarak,” kata Ustaz Syaifullah.

Terdahulu Program Bubur Lambuk yang berlangsung sehingga jam 1.30 tengah hari di kantin sekolah berkenaan turut diserikan lagi dengan penglibatan pengetua sekolah berkenaan iaitu Ramlee Bee.

Oleh VALENTINE NGUMBANG

See author's posts


Kanada, AS siasat insiden kapal selam Titan

TRENTON: Amerika Syarikat (AS) malam tadi mengumumkan bahawa pihaknya akan menyiasat insiden kapal selam Titan, sementara Kanada pula akan menyiasat tindakan Polar Prince, kapal Kanada yang menunda kapal selam malang itu ke lokasi Titanic di Lautan Atlantik, lapor Anadolu.

Lembaga Keselamatan Pengangkutan Kebangsaan AS menyatakan bahawa Pengawal Pantai AS akan memimpin siasatan mengenai insiden kapal selam itu.

Sementara itu, Lembaga Keselamatan Pengangkutan Kanada (TSB) akan melancarkan penyiasatan terhadap tindakan kapal sokongan Polar Prince yang menunda Titan dari Newfoundland ke lokasi reruntuhan Titanic sambil menyatakan bahawa tindakan itu “selaras dengan Akta Lembaga Penyiasatan dan Keselamatan Kemalangan Pengangkutan Kanada dan perjanjian antarabangsa.”

“Dalam beberapa hari akan datang, kami akan menyelaraskan aktiviti kami dengan agensi lain yang terlibat.

“Maklumat terkini akan disediakan seiring dengan kemajuan penyiasatan,” menurut TSB dalam satu kenyataan.

Polar Prince adalah sebuah kapal Newfoundland yang dimiliki oleh Miawpukek First Nation.

Kapal itu menyertai kapal-kapal lain dalam usaha menjejaki Titan.

Ia juga membawa beberapa ahli keluarga kepada lima mangsa yang meninggal dunia dalam letupan kapal selam itu.

Ketua Miawpukek, Mi’sel Joe, memberitahu Canadian Broadcasting Corporation pada Jumaat bahawa penyiasatan ini akan menyukarkan kru Polar Prince.

“Ini akan menjadi cabaran yang sukar bagi kru,” katanya.

“Mereka membantu mengesan kapal dan mereka menjaga keluarga yang ada di atas kapal.

“Saya merasa kasihan kepada mereka semua. Ini adalah kehilangan nyawa, dan tidak pernah mudah bagi keluarga,” katanya.

Polar Prince terputus hubungan dengan Titan pada Ahad, kira-kira 90 minit selepas ia memulakan penundaan kapal selam itu ke arah Titanic, 700 kilometer (435 batu) dari pantai Newfoundland.

Sebuah kenderaan kawalan jauh menemui bahagian belakang kapal selam Titan di dasar laut kira-kira 1,600 kaki (488 meter) dari buritan Titanic. – Bernama-Anadolu

See author's posts


12 pelajar cemerlang terima hadiah galakan

KUCHING: Seramai 12 pelajar cemerlang bagi peperiksaan awam tahun lepas telah menerima Hadiah Galakan Persatuan Kebangsaan Melayu Sarawak yang telah diperkenalkan sejak 1977.

Pemangku yang Dipertua Dr. Wan Ali Tuanku Mahdi berkata, tahun itu juga seramai 5,160 pelajar telah dirai dan menerima Hadiah Galakan.

“Dan ramai di antara penerima ini telah mencapai kejayaan terutamanya dalam bidang profesional.

“Kita amat berterima kasih kepada pengasas kita yang telah menubuhkan persatuan ini, kerana melalui persatuan inlah kita dapat memartabatkan orang-orang Melayu dan memastikan orang Melayu maju dalam segala bidang kehidupan, pelajaran, agama dan sebagainya,” ujarnya.

Beliau berkata demikian pada Majlis Penyampaian Hadiah Galakan 2020 di sini , semalam.

Beliau berkata kini PKMS berhasrat untuk mengekalkan dan memelihara segala pencapaian yang telah dicapai supaya terus menikmati kemakmuran dan kejayaan.

“Jadi kita buat dua pendekatan atau strategi besar iaitu dengan cara penambahbaikan dari segi tahap pembelajaran dan ilmu pengetahuan memalui enam bidang terpilih .

“Dan satu lagi pendekatan strategi ialah mengadakan aktiviti untuk menaikkan moral iaitu meningkakan budi pekerti orang Melayu, bersopan satun tetapi tegas, jujur, suka tolong-menolong dan meningkatkan diri serta mengurangkan masalah sosial yang sekarang kita alami.

“Insya-Allah, kita inginkan untuk generasi Z supaya kurang masalah sosial dan orang Melayu meningkat dari segi pembangunannya dari semua bidang kehidupan,” tegasnya.

Beliau berkata sebagai orang Islam, apabila belajar menuntut ilmu, matlamatnya bukan hanya mengejar kejayaan di dunia ini tetapi juga hendakan kejayaan di akhirat.

“Insya-Allah ini boleh menjamin kejayaan kita di dunia dan akhirat,” ujar beliau.

Oleh Alexandra Lorna

See author's posts


PUISI

Hati Murni Sejati

Andai satu engkau beri

Sepuluh yang mungkin engkau terima

Andai satu kebaikan dihulurkan

Sepuluh keberkatan disambut

Andai satu zarah kebajikan diunjurkan

Sepuluh kemuliaan dianugerahkan

Justeru, kemurnian hati perlu bertacap utuh

Dengan landas paksi teguh menyemai peribadi murni sejati

Lantas persis mengapai gemerlapan rona pelangi

hadiah kemurnian hati sanubari

Aneka irama menyusuli impak nilai kemurnian,

kejujuran dan keikhlasan

Segera, menidak bangga diri,

bongkak pekerti, busuk hati dan dengki iri.

Lingkung salutan hati bersih suci

mendamba kelazatan hajat citra

Yang memangkin harapan menggunung

Keajaiban puas dan syukur ke pangkuan Adicipta.

Istimewanya bukan kepalang

andai hati dilibur dengan wadah beralun lembut sanubari

Menyentuh lengai gundah-gulana,

lara-derita, resah-gelisah berpaling tumpu

Indah menjelma menghalusi wajah seri

menggambarkan madah selera hati.

Murninya hati, sama lagaknya kebunan yang menghiasi,

menghijau, mekar

Segar bersiram kilau titis embun dingin pagi

seiring semangat pagi

Pupuklah hati dengan nukilan puisi

amanah pekerti kendiri yang tulus

Mulus memagar ikhlas salju keimanan

Kasih memagar lingkung maruah

Galas memagar tanggungjawab insani

Tegar memagar kelambu tadbir diri.

Madah tanpa berkias menghindar amarah

Lidah bernada mengalun petah bicara santun hati

Benak mengarca perancang mata hati budi

Biar molek tanpa sangsi

Itulah sejati.

Mohamad Daud Ahmad

Lembaga Kemajuan Bintulu

Monologku

Monologku berkisah tentangmu

Autoramaku juga bergerak seirama denganmu

Lampu di pentas seakan memberiku cahaya

Dan dialogku menjadi saksi utama

Pementasan ini terinspirasi olehmu

Yang sering membuatku berkupu

Tetapi,

Jalan ceritaku dan plot ceritamu berbeza

Klimaks kita juga bukan penentunya

Boleh jadi aku atau kau menjadi watak utama

Tapi malangnya bukan kita penulisnya

Kita hanya pelakon yang menunggu kata ‘action’ pengarah

Dan diberhentikan dengan ungkapan ‘cut’ darinya

Mana mungkin kita mampu pertikaikan

Segala jalan cerita yang menjadi aturan

Zieyra Alih

UNIMAS

Mata Hati Anak Derhaka

Mana hati emas permata

Ego melingkari suka derhaka

Lalu durjana pada cintanya

Akhirnya tewas pada setia

Yang membunuh arus saktinya

Usah disesal tiada penghujungnya.

Norashikin Abdul Hadi

Taman Hipni

See author's posts


Aliran keluar asing bersih susut sedikit

KUALA LUMPUR: Aliran keluar asing bersih yang berterusan dalam pasaran ekuiti mencerminkan pelabur luar pesisir mengambil strategi defensif dan beralih kepada aset tanpa risiko seperti sekuriti kerajaan.

Ketua Ekonomi Bank Islam Malaysia Bhd, Dr Mohd Afzanizam Abdul Rashid berkata, aliran keluar dana asing susut sedikit kepada RM734.18 juta antara Isnin dan Khamis pada minggu ini daripada RM736.28 juta dalam tempoh sama minggu lepas.

Purata penyertaan untuk dana asing pada minggu ini sebanyak 15.86 peratus dalam tempoh empat hari pertama minggu ini berbanding 45.47 peratus dalam tempoh sama minggu lepas.

Sementara itu, institusi tempatan mencatatkan belian bersih lebih tinggi sebanyak RM611.27 juta antara 12 dan 14 Mei berbanding RM397.46 juta sebelum ini daripada RM397.46 juta minggu ke minggu, manakala belian bersih pelabur runcit tempatan pada minggu ini merosot kepada RM122.91 juta daripada RM266.82 juta.

Beliau berkata data ekonomi yang lemah terus menguasai pasaran minggu ini, serta perbincangan mengenai kemungkinan wujud semula kes Covid-19 di negara-negara tertentu seperti China dan Korea Selatan.

“Syarikat berkaitan kesihatan (tempatan) menyaksikan kenaikan harga saham mereka yang ketara pada minggu ini, mendorong FBM KLCI melebihi paras psikologi sebanyak 1,400 mata. Didapati pasaran berusaha untuk melepasi 1,400 mata, mencerminkan premium risiko yang lebih tinggi,” katanya kepada Bernama.

Pada 13 Mei, FBM KLCI ditutup tinggi 17.2 mata atau 1.25 peratus kepada 1,397.13, manakala jumlah dagangan saham di Bursa Malaysia ditutup tinggi pada paras tertinggi sepanjang masa sebanyak 9.59 bilion saham, berikutan kebimbangan mengenai kewujudan semula kes Covid-19 menguasai sentimen pasaran saham dunia.

Kebimbangan mengenai kewujudan semula pandemik itu membawa kepada belian saham dalam syarikat berkaitan penjagaan kesihatan seperti pengeluar sarung tangan getah dan pengusaha hospital.

Top Glove Corp Bhd meningkat minggu ini, menempatkan pengeluar sarung tangan terbesar dunia itu di kedudukan teratas dalam kalangan lima saham utama di FBM KLCI. Saham di kedudukan utama pada masa ini ialah Public Bank Bhd, diikuti Tenaga Nasional Bhd, Malayan Banking Bhd dan CIMB Group Holdings Bhd.

Menurut data daripada Bloomberg, Top Glove melonjak 49 peratus dalam tempoh empat hari berturut-turut minggu ini, selepas broker meningkatkan anggaran saham mereka setinggi RM13.30.

Mohd Afzanizam berkata kritikan berterusan terhadap China oleh Presiden AS Donald Trump berhubung penularan Covid-19 amat tidak baik kepada ekonomi global.

“Ini boleh mencetuskan semula pertikaian perdagangan, yang telah melanda ekonomi sejak tahun lepas,” katanya.

Mengenai masa depan, Penganalisis Pasaran Kanan OANDA Jeffrey Halley berkata acara utama yang dihadapi Malaysia ialah persidangan Parlimen pada Isnin.

Beliau berkata prospek politik menjadi isu utama yang disedari oleh semua pihak dan jika pemulihan perdagangan hilang rangsangan terutamanya dalam pasaran AS, ia akan memberi kesan kumulatif di seluruh dunia, dengan negara-negara membangun dijangka mengalami reaksi yang terlalu besar.

“Di tempat lain, jika pasaran terus mengambil kira pemulihan ekonomi global pada kadar yang kita telah lihat sejak beberapa minggu lepas, aliran keluar pelabur asing boleh berkurangan dan malah, sebaliknya,” katanya kepada Bernama. – Bernama

See author's posts


Rakyat berterima kasih kepada KM

NURZILLA MOHAMAD

SIBU: Orang ramai terus melahirkan rasa bersyukur dan berterima kasih kepada Kerajaan Sarawak di bawah kepimpinan Datuk Patinggi Abang Johari Tun Openg kerana sentiasa mengutamakan kebajikan rakyat di negeri ini.

Ketua Terabai Menua Cawangan Sibu, Robinson Corey berkata, keprihatinan Kerajaan Sarawak jelas terbukti menerusi pengumuman Bantuan Khas Sarawaku Sayang (BKSS) 3.0 oleh Ketua Menteri, baru-baru ini.

Katanya, BKSS 3.0 yang melibatkan suntikan dana sebanyak RM0.30 bilion merupakan perbelanjaan Kerajaan Sarawak sepenuhnya kepada ekonomi negeri ini.

“Di kala kita terkesan dengan perlaksanaan Perintah Kawalan Pergerakan (PKP) sejak 18 Mac lalu dan kini Perintah Kawalan Pergerakan Bersyarat (PKPB) yang dilanjutkan sehingga 9 Jun depan.

“BKSS 3.0 ini secara langsung lantas menyuntik semangat setiap rakyat Sarawak dalam menghadapi tempoh mencabar ini,” jelasnya.

Beliau amat menyokong inisiatif murni Kerajaan Sarawak kerana ia adalah salah satu daripada usaha membantu meringankan bebanan kewangan rakyat.

“Inisiatif murni Kerajaan Sarawak itu dapat membantu terutamanya pekerja kontrak, swasta dan golongan yang berpendapatan rendah.

“Ketika pelaksanaan PKPB ini, seperti yang telah saya katakan tadi golongan ini tidak dapat turun bekerja untuk mencari rezeki dan pengumuman BKSS 3.0 adalah tindakan tepat dan jelas prihatin terhadap rakyat,” ujarnya.

Tambahnya lagi, beliau berterima kasih di atas keprihatinan Kerajaan Sarawak di bawah kepimpinan Ketua Menteri, Datuk Patinggi Abang Johari Tun Openg.

See author's posts


Pecah mesin ATM bank di Sibu, lelaki ditahan

SIBU: Seorang lelaki ditahan kerana disyaki melakukan khianat memecah cermin mesin juruwang automatik (ATM) dan mesin deposit tunai (CDM) di salah sebuah bank di Jalan Kampung Nyabor.

Ketua Polis Daerah Sibu, ACP Zulkipli Suhaili berkata, lelaki berusia 36 tahun itu ditahan oleh sepasukan anggota Bahagian Siasatan Jenayah di Tanjung Latap sekitar jam 11 pagi semalam.

“Turut dirampas ialah peralatan yang dipercayai digunakan semasa kejadian,” katanya dalam satu kenyataan hari ini.

Katanya, suspek telah ditahan reman selama dua hari sehingga Khamis ini bagi membantu siasatan.

“Kes disiasat di bawah Seksyen 427 Kanun Keseksaan,” katanya.

Oleh RAIHAN OMERA KAUSAR

See author's posts


Industri tuna negara bakal dikembangkan

SERDANG: Pelan Strategik Pembangunan Industri Tuna 2020 hingga 2030 sedang disediakan bagi mengembangkan industri perikanan tuna sebagai salah satu sumber kekayaan baharu negara, kata Ketua Pengarah Jabatan Perikanan, Datuk Munir Mohd Nawi.

Beliau berkata, pelan itu mengandungi 10 strategi dan inisiatif pembangunan dan pengurusan industri tuna negara.

“Sehingga 2019, sebanyak 17 buah vesel (kapal) penangkapan ikan tuna dan sebuah vesel carrier telah dilesenkan dan beroperasi di Lautan Hindi dengan hasil tangkapan sebanyak 2,760.60 tan metrik dengan nilai anggaran RM35 juta,” katanya.

Beliau berkata demikian ketika ditemui media selepas program promosi produk tuna kepada petugas barisan hadapan Covid-19 di MAEPS, di sini, semalam, dirasmikan Timbalan Menteri Pertanian dan Industri Makanan Datuk Seri Ahmad Hamzah.

Menurut Munir, industri tuna di Malaysia terbahagi kepada dua iaitu tuna oseanik yang boleh didapati di lautan antarabangsa atau Sabah dan Labuan; dan tuna neritik adalah spesis bersaiz kecil yang ditangkap dalam negara di kawasan zon ekonomi ekslusif (ZEE).

Pelabuhan Pulau Pinang dan Langkawi telah disenaraikan Jabatan Perikanan sebagai pelabuhan pendaratan tuna oleh kapal-kapal yang beroperasi di Lautan Hindi, katanya.

Sementara itu, Ahmad berkata, sebanyak 5,000 cucuk sate tuna diagihkan kepada petugas hadapan yang bertugas di Pusat Kuarantin dan Rawatan Covid -19 Berisiko Rendah di MAEPS sebagai tanda penghargaan kerajaan kepada mereka yang telah melaksanakan tugas dengan cemerlang dalam menangani pandemik itu. Menurutnya, sate tuna ialah produk inovasi Jabatan Perikanan yang diperkenalkan semasa Pameran Pertanian, Hortikultur dan Pelancongan Agro Antarabangsa (MAHA) 2016. – Bernama

See author's posts


SC kemas kini MCCG

KUALA LUMPUR: Suruhanjaya Sekuriti Malaysia (SC) mengeluarkan Kod Tadbir Urus Korporat Malaysia (MCCG) yang dikemaskinikan dengan menyaksikan pengenalan amalan terbaik baharu dan panduan lanjut bagi memperkukuh budaya tadbir urus korporat syarikat tersenarai.

Menurut kenyataan pada Rabu (28 Mac), SC menjelaskan MCCG 2021 berkuat kuasa pada tarikh yang sama dan kumpulan pertama syarikat mula melaporkan pemakaian amalan ini adalah syarikat yang tahun kewangannya berakhir pada 31 Disember 2021.

Proses pengundian dua peringkat akan diguna pakai bagi resolusi yang dibentangkan pada mesyuarat agung yang diadakan pada atau selepas 2 Januari 2022, tambahnya.

SC menekankan MCCG terkini itu memberi tumpuan, antaranya, kepada dasar dan amalan lembaga pengarah mengenai proses/kriteria pemilihan dan pencalonan untuk pengarah selain panduan lanjut bagi amalan yang mencatatkan tahap terima pakai yang rendah seperti dilaporkan dalam laporan Pemantauan Tadbir Urus Korporat tahunan SC.

MCCG 2021 turut menumpukan peranan lembaga pengarah dan pengurusan kanan dalam menangani risiko dan peluang kemampanan syarikat.

“Kali terakhir MCCG dikemaskinikan adalah pada 2017 dan sejak itu SC mendapati pengamalan kod yang menggalakkan oleh syarikat tersenarai dengan majoriti amalan terbaik mencatatkan tahap terima pakai melebihi 70 peratus,” jelasnya.

Pengerusi SC, Datuk Syed Zaid Albar berkata, MCCG 2021 menyokong lembaga pengarah untuk membangunkan daya tahan jangka panjang melalui penerimagunaan dan pelaksanaan dasar serta amalan tadbir urus korporat yang akan menyokong syarikat tersenarai menghadapi cabaran dalam persekitaran perniagaan yang pantas berubah.

“Terdapat keperluan kukuh terhadap tadbir urus korporat dan kepemimpinan lembaga pengarah yang baik, terutama ketika syarikat menghadapi tempoh pemulihan pasca pandemik yang berpanjangan,” katanya dalam kenyataan itu.

SC menambah MCCG 2021 juga menangani keperluan mendesak bagi syarikat untuk menguruskan risiko dan peluang Alam Sekitar, Sosial dan Tadbir Urus (ESG), dengan pengenalan amalan terbaik baharu yang menekankan keperluan tindakan bersama oleh lembaga pengarah dan pengurusan kanan.

Badan pengawal selia itu juga menekankan bagi menggalakkan pelaksanaan pertimbangan objektif dan bebas yang selaras dengan amalan terbaik di peringkat global, MCCG 2021 tidak menggalakkan pelantikan ahli-ahli politik yang aktif dalam lembaga syarikat tersenarai.

Menurut SC untuk mempercepat kemajuan penyertaan wanita dalam lembaga pengarah, MCCG 2021 juga mengesyorkan semua syarikat tersenarai mempunyai lembaga pengarah yang terdiri daripada sekurang-kurangnya 30 peratus pengarah wanita.

SC juga mendapati isu berkaitan dengan pelantikan semula pengarah bebas yang telah lama berkhidmat tetap menjadi perhatian.

Setakat 31 Mac 2021, 434 pengarah bebas mempunyai tempoh perkhidmatan melebihi 12 tahun, di mana 49 pengarah bebas telah berkhidmat dalam lembaga pengarah yang sama selama lebih 20 tahun, menurutnya.

“Bagi menggalakkan rombakan berkala komposisi lembaga pengarah, MCCG mengesyorkan agar proses pengundian dua peringkat dilaksanakan untuk pelantikan semula pengarah bebas dengan tempoh perkhidmatan melebihi sembilan tahun,” jelasnya.

SC memaklumkan proses pengundian dua peringkat yang kali pertama diperkenalkan pada 2017, bertindak sebagai satu bentuk kawalan bagi lembaga pengarah dan pemegang saham untuk menilai dengan teliti keputusan untuk mengekalkan pengarah bebas dengan tempoh perkhidmatan melebihi 12 tahun.

Proses itu juga memberi peluang kepada pemegang saham minoriti untuk memilih bagi menentang pengekalan tersebut dalam proses pengundian peringkat kedua, jelasnya.

“Susulan semakan kepada MCCG tersebut, Bursa Malaysia akan memperkenalkan had tempoh perkhidmatan selama 12 tahun tanpa pelanjutan bagi pengarah bebas dalam Keperluan Penyenaraian pada suku keempat 2021.

“Bursa akan mendapatkan maklum balas daripada penerbit tersenarai dan pihak industri sebelum memuktamadkan garis masa pelaksanaan tersebut,” tambahnya.

Sebarang pertanyaan mengenai MCCG boleh diajukan kepada mccg@seccom.com.my manakala untuk maklumat lebih lanjut mengenai MCCG baharu, boleh layari https://www.sc.com.my/regulation/corporate-governance.- Bernama

See author's posts


55 menara SMART bersiaran menjelang perayaan Gawai Dayak

KUCHING: Sebanyak 55 lagi menara Sarawak Multimedia Authority Radio Telecommunication (SMART) akan bersiaran (On Air) menjelang perayaan Gawai Dayak akan datang.Menteri Utiliti dan Telekomunikasi Datuk Julaihi Narawi berkata, menara yang menggunakan teknologi Multi-Operator Core Network (MOCN) disediakan Sarawak Digital Economy Corporation Berhad (SDEC), dapat digunakan oleh syarikat penyedia telekomunikasi sedia ada seperti CelcomDigi, Maxis dan U Mobile.Jelasnya, 70 lagi menara telekomunikasi yang menggunakan teknologi sama telah mula bersiaran pada sambutan Aidilfitri ini.“Baki Menara SMART ini akan bersiaran menjelang suku pertama 2024.“Kehadiran peralatan gelombang mikro atau ‘kuali’ tidak semestinya menunjukkan ketersediaan perkhidmatan mudah alih, seperti perkhidmatan 4G daripada CelcomDigi, Maxis atau U Mobile.“Ini kerana beberapa menara telekomunikasi yang mempunyai peralatan gelombang mikro hanya berfungsi sebagai tapak pengulang dan medium untuk memindahkan isyarat telekomunikasi dari satu tapak ke tapak lain, sama seperti gentian optik tetapi tanpa wayar,” katanya pada sidang media pada majlis rumah terbuka Aidilfitri di kediamannya di sini, hari ini.Tambah Ahli Dewan Undangan Negeri (ADUN) Sebuyau itu lagi, untuk mencapai aspirasi menjadi negeri maju menjelang 2030, Kerajaan Sarawak melengkapkan usaha Kerajaan Persekutuan dengan membelanjakan RM1.89 bilion untuk melaksanakan projek SMART.Ini jelasnya adalah bagi mempercepatkan pembangunan telekomunikasi khususnya di kawasan luar bandar Sarawak.“Dengan liputan rangkaian 4G di Sarawak pada masa ini hanya 54 peratus daripada kawasan berpenduduk, terdapat banyak kawasan di luar bandar yang masih belum disediakan perkhidmatan telekomunikasi.Beliau berkata, Sarawak memerlukan kira-kira 7,000 menara telekomunikasi dan struktur untuk mencapai liputan penuh, pada masa ini kira-kira 3,500 menara dan struktur sedang beroperasi.“Kontrak pembinaan menara telekomunikasi mengambil masa sekurang-kurangnya 18 bulan untuk disiapkan dan terdiri daripada dua peringkat.“Peringkat pertama membabitkan pembinaan menara, kebiasaannya mengambil masa sembilan bulan untuk disiapkan dan antara skop kerjanya ialah pengenalan tapak, perolehan, kerja ukur, kelulusan dan pembinaan menara.“Peringkat kedua pula akan mengambil masa sembilan bulan lagi di mana penyediaan bekalan kuasa, pemasangan peralatan telekomunikasi, membawa penyedia telekomunikasi kepada ‘On Boarding’, kerja-kerja pentauliahan dan pengoptimuman tapak akan dijalankan bagi membolehkan siaran dilakukan sebelum ia mula memberi perkhidmatan kepada orang ramai,” katanya.Turut hadir, Premier Sarawak Datuk Patinggi Tan Sri Abang Johari Tun  Openg dan isteri Datuk Amar Juma’ani Tuanku Bujang dan Timbalan Menteri Utiliti dan Telekomunikasi Datuk Liwan Lagang serta Setiausaha Tetap Kementerian Utiliti dan Telekomunikasi Jafri Lias.

Oleh NICKELYSON LAKUN

See author's posts


Usaha hantar bekalan makanan diteruskan

AKUN GIMAN

MATU: Pusat Khidmat Parlimen Igan akan mengurus dan
meneruskan penghantaran bekalan makanan ke kampung di kawasan DUN DARO dan
Jemoreng.

Kerja pembungkusan dan penghantaran akan diurus oleh
kakitangan Pusat Khidmat Igan dan dibantu kakitangan Pusat Khidmat DUN Daro
mengikut senarai penerima yang telah disediakan oleh Jawatankuasa Bencana
Daerah Matu Dan Daerah Daro.

Ahli Parlimen Igan, Ahmad Johnie Zawawi ketika dihubungi
oleh pemberita memberitahu, segala perolehan bekalan barangan makanan untuk
Parlimen Igan telah dibekal dan diurus oleh Jabatan Kebajikan Mukah melalui
peruntukan Ahli Parlimen.

“Kami berusaha membuat penghantaran secepat mungkin
walaupun menghadapi pelbagai cabaran semasa Perintah Kawalan Pergerakan (PKP)
ini.

“Antara masalah yang dihadapi adalah ketiadaan beberapa
bekalan makanan di pasaran ketika ini seperti beras paket 5 kilogram. Oleh itu,
beberapa tindakan telah diambil bagi mempercepatkan penghantaran makanan,”
jelasnya.

Beliau berharap, mereka yang masih belum menerima bantuan
makanan tersebut supaya bersabar.

“Kami akur beberapa kampung lagi yang belum menerimanya.
Pihak Pusat Khidmat Igan, Pusat Khidmat DUN Daro dan DUN Jemoreng serta pihak
Jawatankuasa Bencana Daerah Matu Dan Daerah Daro sedang melakukan yang terbaik
untuk semua.

“Didoakan semoga Allah SWT memudahkan urusan ini dan kita
semua sentiasa di dalam perlindungan Allah SWT dan dijauhi daripada penyakit
Covid 19,” ujarnya.

See author's posts


Empat maut dalam runtuhan bangunan

LAGOS: Empat terbunuh manakala lapan lagi cedera selepas bangunan empat tingkat yang masih dalam pembinaan runtuh.

Agensi Pengurusan Kecemasan Lagos (Lasema) berkata, punca insiden di kejiranan Obalende itu masih belum diketahui.

Mayat empat mangsa termasuk seorang wanita telah dikesan, kata agensi tersebut.

Manakala lapan yang cedera telah dikejarkan ke hospital.

Saksi memberitahu, walaupun bangunan itu belum siap tetapi beberapa orang telah menjadikan ia sebagai kawasan perlindungan.

Dipercayai ramai lagi mangsa yang terperangkap dalam runtuhan tersebut.

”Beberapa orang yang turut menjadi mangsa adalah mereka yang tinggal di sekitar bangunan berkenaan,” menurut saksi. – AFP

See author's posts


254 petugas barisan hadapan terima suntikan dos kedua

SERIAN: Seramai 254 petugas barisan hadapan menerima suntikan dos kedua vaksin Covid-19 di Dewan Masyarakat Serian pada Isnin.

Ahli Dewan Undangan Negeri (ADUN) Bukit Semuja, John Ilus memohon agar rakyat khususnya penduduk di Serian mendaftar untuk program vaksinasi.

“Ia adalah tanggungjawab mereka demi kesihatan diri dan keluarga.

“Saya menyeru kepada mereka yang belum mendaftar untuk segera mendaftar samada melalui Aplikasi MySejahtera, Klinik Kesihatan terdekat dan menerusi laman web www.vaksincovid.gov.my,” katanya.

Sementara itu, turut hadir menerima suntikan kedua vaksin tersebut ialah Duta Khas Perdana Menteri ke Asia Timur (Jepun, Korea Selatan dan Taiwan) merangkap Ahli Parlimen Serian, Dato’ Sri Richard Riot Jaem.

Beliau turut menyeru agar masyarakat di kawasan Parlimen Serian untuk mendaftar diri bagi pengambilan vaksin.

“Vaksinasi ini adalah untuk kebaikan sendiri dan untuk kebaikan orang lain, jangan takut atau risau untuk disuntik kerana vaksin ini penting,” jelasnya.

Oleh JEAKQLEYN YACHO

See author's posts


LICT, MPP bekerjasama tawar biasiswa

KUCHING: Dalam usaha meningkatkan industri kreatif Sarawak, Institut Teknologi Kreatif Limkokwing (LICT) dan Majlis Perbandaran Padawan (MPP) telah bekerjasama untuk menawarkan biasiswa kepada pelajar yang layak dan berminat dalam pekerjaan ini.

Sebanyak 15 biasiswa bernilai RM240,000 akan diberikan kepada lepasan sekolah SPM dengan minimum tiga kepujian untuk melanjutkan diploma dalam pelbagai bidang iaitu Senibina, Reka Bentuk Dalaman, Komunikasi Massa, Reka Bentuk Grafik, Animasi & Multimedia, Fesyen, Perniagaan dan Pelancongan.

Biasiswa hanya boleh digunakan untuk program diploma di Kampus Kuching LICT yang baharu dipindahkan di CityOne Megamall pada Ogos 2020.

Kampus baharu ini membolehkan pelajar belajar dalam persekitaran yang mana mereka sentiasa menerapkan apa yang mereka ketahui untuk masalah dunia nyata dan belajar dari model kreativiti dan inovasi global.

Pengerusi MPP Ir. Lo Khere Chiang percaya ramai belia Sarawak kreatif tetapi tidak dapat melanjutkan pelajaran dalam bidang seni.

“Kami berharap usaha ini dapat membantu mereka yang ingin melanjutkan pelajaran dalam seni kreatif, tetapi kekurangan sumber kewangan untuk melakukannya, untuk dapat memenuhi impian mereka.

“Pada masa yang sama, kami akan dapat membina pangkalan data manusia kreatif yang komprehensif sumber yang akan berperanan dalam membantu kita merealisasikan visi Ketua Menteri kita mengenai ekonomi digital,” tambahnya.

Pegawai Pengurusan Kanan LICT Petrus Alfred Paul mengatakan sejak akhir ini, permintaan untuk graduan yang berkemahiran tinggi dalam reka bentuk kreatif dan kesenian dalam tenaga kerja semakin meningkat.

“Oleh kerana kita sekarang hidup dalam era digital yang mana maklumat disajikan secara visual, ada kesadaran yang semakin meningkat mengenai pentingnya seni kreatif dalam pelbagai bidang, bahkan dalam industri berasaskan sains seperti farmaseutikal dan kejuruteraan”, katanya.

Biasiswa ini adalah inisiatif di bawah Yayasan Kreativiti dan Inovasi Limkokwing, dimulakan oleh Pengasas dan Presiden Universiti Teknologi Kreatif Limkokwing (LUCT). Tan Sri Dato’ Sri Paduka Limkokwing lebih dari 30 tahun yang lalu sebagai sebahagian daripada misi filantropi universiti untuk membantu golongan muda yang kurang bernasib baik, terpinggir dan terlantar dan memberi mereka peluang untuk membuat rancangan masa depan mereka sendiri melalui pendidikan tinggi.

Oleh Nur Ain Otsman

See author's posts


Agong kurnia surat cara pelantikan kepada 16 hakim

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap dan mengurniakan surat cara pelantikan kepada 16 hakim di Istana Negara di sini.

Turut berangkat pada istiadat yang berlangsung di Singgahsana Kecil Istana Negara itu ialah Raja Permaisuri Agong Tunku Azizah Aminah Maimunah Iskandariah.

Istiadat dimulakan dengan pengurniaan surat cara pelantikan kepada Hakim Mahkamah Persekutuan Datuk Abu Bakar Jais dan Datuk Abdul Karim Abdul Jalil.

Ia diikuti Hakim Mahkamah Rayuan Datuk Azmi Ariffin, Datuk Azhahari Kamal Ramli, Datuk S.M Komathy a/p Suppiah dan Datuk Dr Choo Kah Sing.

Seri Paduka turut berkenan mengurniakan surat cara kepada 10 Hakim Mahkamah Tinggi iaitu Nurulhuda Nur’aini Mohamad Nor; Norliza Othman, Hasbullah Adam, Datuk Seri Shamsulbahri Ibrahim, Roslan Mat Nor, Julia Ibrahim, Datuk Mohd Arief Emran Arifin, Dr John Lee Ken How@Mohammad Johan Lee, Adlin Abdul Majid dan Datuk Mohamad Abazafree Mohd Abbas.

Turut hadir menyaksikan istiadat berkenaan ialah Timbalan Menteri di Jabatan Perdana Menteri (Undang-undang dan Reformasi Institusi) Rampkarpal Singh, Ketua Hakim Negara Tun Tengku Maimun Tuan Mat, Presiden Mahkamah Rayuan Tan Sri Datuk Amar Abang Iskandar Abang Hashim.

Istiadat turut disaksikan Hakim Besar Malaya Datuk Mohamad Zabidin Mohd Diah serta Hakim Besar Sabah dan Sarawak Tan Sri Datuk Abdul Rahman Sebli.

Selesai pengurniaan suratcara pelantikan, Seri Paduka berdua kemudiannya berkenan ke Dewan Seri Bendahara untuk menerima menghadap kesemua hakim yang baru dilantik, sebelum bersantap bersama semua tetamu yang hadir. – Bernama

See author's posts


Larangan rentas daerah masih dipertimbang

KUCHING: Jawatankuasa Pengurusan Bencana Negeri Sarawak (JPBNS) masih mempertimbangkan arahan larangan rentas daerah berikutan kes Covid-19 semakin meningkat.

Pengerusinya, Datuk Amar Douglas Uggah Embas berkata Kuching adalah pusat kepada pentadbiran negeri, komersial dan juga pusat perniagaan.

“Kami harus mengambil banyak maklum balas daripada sektor awam dan sektor ekonomi serta berbincang dengan Ketua Menteri.

“Jika kami menghentikan perjalanan antara pegawai ia boleh mendatangkan banyak masalah,” katanya menjawab pertanyaan pemberita pada sidang media di sini semalam.

Uggah mendedahkan arahan berkenaan harus diwartakan oleh kerajaan persekutuan.

“Tetapi pada masa ini, kami masih merasakan bahawa situasi itu tidak memerlukan strategi tersebut.

“Pada masa yang sama, kami menasihatkan rakyat di Kuching untuk berusaha mengurangkan atau mengelakkan mengunjungi saudara anda di kawasan hijau kerana kita tidak tahu apa yang boleh berlaku,” tegasnya.

Oleh Diyana Samsuddin

See author's posts


Akhirnya Soh pecah rekod

PELARI menara nombor satu Malaysia, Soh Wai Ching disahkan sebagai pemegang ‘Guinness World Record’ untuk cabaran pendakian tangga menegak dalam tempoh satu jam (Lelaki) dengan jarak 1.295 km yang baharu.

Soh menerima pengesahan itu daripada pengadil Guinness World Record Swapnil Dangarikar dari India, dalam tempoh 48 jam seperti yang dijanjikan, diikuti dengan pengesahan bertulis dari Ibu Pejabat Guinness World Records di London.

“Mencapai rekod dunia ini memang menjadi mana-mana atlet, begitu juga dengan saya dan Persatuan Larian Menara Malaysia. Saya berharap dengan kejayaan ini, ia dapat memberi inspirasi kepada semua untuk mencapai sesuatu yang hebat, menjadi kreatif, berfikir di luar kotak, walaupun ketika penularan pandemik Covid-19,” kata Soh, yang juga presiden Persatuan Larian Menara Malaysia.

Pada Rabu lepas, bertempat di Hotel Four Seasons Kuala Lumpur, Soh berjaya mengatasi rekod dunia semasa iaitu 1.227km dalam tempoh sejam yang dipegang oleh David Robles Tapia dari Sepanyol.

Menurut Naib Presiden Persatuan Larian Menara Malaysia Ravinder Singh dalam kenyataan hari ini, penyampaian sijil rasmi secara maya dijadualkan berlangsung di Kementerian Belia dan Sukan (KBS), tidak lama lagi.

Ravinder turut mengucapkan terima kasih kepada pasukan keselamatan Hotel Four Seasons Kuala Lumpur yang telah memberi bantuan logistik semasa 12 sesi latihan yang diadakan selama sebulan di situ.

“Walaupun dalam keadaan ekonomi yang mencabar, kami menghargai sumbangan penaja utama iaitu Tenaga Nasional Berhad (TNB), Allianz, KBS, US Potatoes, Institut Sukan Negara (ISN) dan Yakult. Kami juga ingin mengucapkan penghargaan khusus kepada TNB dan Allianz yang menambah penajaan mereka pada saat akhir semasa timbul perbelanjaan tambahan di luar jangka.

“Dalam menyahut cabaran ini, kami menghadapi banyak rintangan, tetapi kami tetap positif dengan memberi tumpuan penuh kepada usa mencari penyelesaian, satu demi satu. Perjalanan ini menyediakan kita untuk menghadapi cabaran yang lebih besar,” kata Ravinder.-Bernama

See author's posts


Maruah hampir tercalar

LEON Goretzka yang masuk sebagai pemain gantian berjaya menyelamatkan kempen Euro 2020 Jerman menerusi gol penyamaan lewat ketika seri 2-2 menentang Hungary di Munich sekali gus membolehkan mereka bertemu England dalam pusingan kedua nanti.

Adam Szalai membuat kejutan dengan meletakkan Hungary di hadapan manakala Jerman menyamakan kedudukan melalui Kai Havertz dalam babak kedua dan selepas itu giliran Hungary kembali mendahului menerusi jaringan Andras Schaefer.

Dengan perlawanan berbaki enam minit, Goretzka menjaringkan gol penyamaan penting untuk membuat temu janji dengan England di Wembley Rabu depan sekali gus menyingkirkan Hungary yang berada di tangga tercorot Kumpulan F.

“Saya sangat gembira kerana kami tidak mempunyai keraguan sekarang dan penuh dengan keyakinan kerana pada awalnya nasib dan maruah hampir tercalar,” kata Goretzka di tengah perayaan Jerman selepas wisel penamat dibunyikan.

Jerman berjaya menghindari ulangan penyingkiran dari peringkat kumpulan yang mengejutkan sebagai juara bertahan, di Piala Dunia 2018 di Rusia.

“Kami melakukan kesilapan namun berjuang dan menunjukkan semangat yang luar biasa,” kata jurulatih Jerman, Joachim Loew, yang hanya mempunyai enam minit  untuk menamatkan tugas beliau selama 15 jurulatih Jerman dan kekalahan yang memalukan.

“Bukan untuk mereka yang lemah hati. Sekarang ia akan menjadi tumpuan utama untuk menentang England di Wembley.

“Kami akan bersedia dan saya dapat menjanjikannya,” ujarnya.

Penjaga gol Hungary, Peter Gulacsi mengakui sukar menerima kekalahan setelah mendahului dua kali . “Sukar untuk mencari kata-kata. Kami bermain dengan baik. Jelas Jerman menguasai permainan. Akhirnya, ini adalah nasib buruk bagi kami dan nasib baik untuk Jerman,” katanya.- AFP

See author's posts